Kartzeletara ere sartu da koronabirusa | Mundo | KAZETA\nParisko La Sante presondegiko sartzea. © 20minutes\nFrantses Gobernuak martxoaren 17an konfinamendua agindu zuenean, kartzeletako egoeraz kezka hedatzen hasi zen berehala. Bezperan, Fresnesen preso zegoen 74 urteko gizonezko bat zendu zen. Ordutik, birusak kutsaturiko pertsonen kopurua emendatu egin da. Justizia Ministerioaren datuen arabera, 34 preso kaltetu ditu eritasunak eta beste 650ek dituzte sintomak, testak egin ez badizkiete ere. Pertsonalaren artean jada 269 dira kutsatuak eta sintomak dituztenak 1.819.\nMuret eta La Santeko presondegietara ere heldu da epidemia. Garona Garaikoan daude Ion Kepa Parot eta Joseba Fernandez Aspurz euskal presoak eta Presondegietako Nazioarteko Behategiaren (OIP) arabera, bertan den preso batek eritasuna hartu du. Josu Urrutikoetxea gatibu dagoen Parisekoan berriz, beste lau kutsatu dira.\nEpidemia hasi zenetik, presondegietako egoerari buruzko arrangura emendatu egin da, bereziki behar lukeena baino jende gehiago dagoelako giltzapean. Justizia ministroak kondena bukatzear duten presoak aske utziko dituela iragarri arren, tentsioak ez dira apaldu. Hala, Nanterren preso diren bi gizonek Edouard Philippe eta Nicole Belloubet ministroen kontrako salaketa ezarri dute auzitegietan, “besteen bizia arriskuan jartzeagatik”.\n"Terrorismo" delituagatik aske\nGobernuaren plana abiatu ondotik, bi astetan presoen kopurua 3.956tan apaldu da Estatu frantsesean, Le Mondek iturri ofizialetan oinarrituz argitara eman duenez. Bilakaera horren baitan, astearen bukaeran La Santeko presondegia mila presotik 700era pasa daiteke.\nPlan honetan Justizia Ministerioak baztertu egin zuen "terrorismo" ekintzak dituzten presoak aske uzteko posibilitatea. Ondorioz, egitasmotik at gelditu dira euskal presoak. Aldiz, 2018an Estrasburgon izandako atentatuaren egileak erabilitako errebolberra gordetzeaz susmagarri ziren bi gizonezko kontrol judizialpean askatu dituzte Alsazian, Le Figaro egunkariak martxoaren 27an berri eman zuenez. Aske uztea galdegin zuten eta Terrorismoaren Kontrako Fiskaltzak ez zuen oztoporik jarri.


Hitzordu sistema jarriko dute Altzako eta Intxaurrondoko gimnasioetan\nKirol txartela dutenak bakarrik sartuko dira arratsaldez, ordua hartuta\n27·11·20 | 14:39\nEtxadiko kiroldegian jarritako pantaila Gorka Estrada\nAltzako eta Intxaurrondoko gimnasioetan hitzordua eskatzeko sistema jarriko dute berriro astelehenean, azaroaren 30ean. Ordua aurrez hartu beharko da bakarrik kiroldegietara 16.30etik 21.00etara joan nahi izanez gero, eta kirol txartela dutenek bakarrik izango dute sartzeko aukera.\nOsasun egoeraren ondorioz eta azken segurtasun neurrien ondorioz, kirol-instalazioen edukiera %40ra murriztuta dago eta Donostia Kirolak jende kopuruarekin arazoak sortzen ari direla onartu du, gimnasio eta ordutegi jakin batzuetan, edukiera beteta dagoelako eta bertaratzen diren hainbat kirolarik ezin dutelako berehala sartu. Hala, aurretik hartzeko hitzordu sistema aktibatzea erabaki du, “erabilera arrazionalizatzeko eta sartu ahal izateko itxaronaldiak saihesteko”.\nSistema Altzako eta Intxaurrondoko gimnasioetan aktibatuko dute arratsaldez, orduan sortzen baitira arazo gehienak. Donostiakirola.eus webguneko abonatuaren gunean edo kiroldegiko harreran bertan hartu daiteke ordua, gehienez ere egun bat lehenago. Igerilekuan sartzeko, ordea, ez da beharrezkoa izango.\n90 minutuko hiru txanda ezarri dituzte, baina hamar 10 minutu lehenago jada gimnasiotik atera beharko dute kirolariek, hurrengo txandakoekin bat ez egiteko.


Trump eta Putin, aurrez aurre, Sirian. Jesus Torquemadaren iruzkina | Albisteak | EiTB\nTrump eta Putin, aurrez aurre, Sirian. Jesus Torquemadaren iruzkina\nTrump eta Putin, aurrez aurre, Sirian\nOrain arte, Errusia izan da Sirian protagonista nagusi; orain, aldiz, AEB ari dira tragedia horretan lekua hartu nahian.\nDonald Trumpek bi hilabete pasatxo baino ez daramatza Etxe Zurian, eta jada abiatu du bere lehen gerra. Egia osoa esanda, Sirian lehendik ere baziren Ameriketako Estatu Batuetako (AEB) indar bereziak, AEBko indar islamisten kontra kurduei babesa eskaintzen. Eta Iraken ere badira soldadu estatubatuarrak antzeko jardunetan. Hilabete baino gehiago dela, Trumpek agindu zuen Yemenen aire eraso bat herrialde hartan jihadistek dituzten posizioen kontra. Baina lehen aldia da, bai, Siriako aire base baten kontra gaur gauean egindakoaren neurriko erasoa agintzen duena.\nObama baino indartsuagoa dela erakutsi nahi izan du Trumpek. Obama, izan ere, antzeko egoeran izan zen 2013an, eta ez zuen Baxar Al-Asaden kontrako erasorik abiarazi. Putin presidente errusiarrari ere jarri nahi izan dizkio mugak Trumpek. Orain arte, Errusia izan da Sirian protagonista nagusi; orain, aldiz, AEB ari dira tragedia horretan lekua hartu nahian. Gorantz egiten ari da, inondik ere, Sirian Errusia eta Estatu Batuak aurrez aurre jartzeko aukera. Kontu handiz ibili beharko dute okerrik egingo ez badute.


Borja Sanchez galdakoztarrak bigarren urtez irabazi du Santakurtzen kartel lehiaketa | Geuria\nBigarren urtez jarraian Borja Sanchez Collado galdakoztarraren kartelak iragarriko ditu Santakurtzak. Gainontzeko irabazleak ere Galdakaokoak dira.\nGaldakaoko jaiak 2018 kartel lehiaketako lau irabazleak // Argazkia: Maider Ibañez\nBigarren urtez jarraian Borja Sanchez Collado galdakoztarraren kartelak iragarriko ditu Santakurtzak. Sanchezek dioenez, “Galdakaoko jaietako eguna eta gaua irudikatu ditut. Karteleko protagonistak dira bi dantzari, eta nola ez, mozoiloa”. Sanchezek 1.000 euroko saria jaso du.\nBigarren saria Josune Martinez Llamas galdakoztarrak irabazi du. Martinezek emakumearen irudia nabarmendu du bere lanean, mozoiloaren zertzeladekin. 400 euroko saria jaso du Martinezek. Iaz ere sarituen artean izan zen Josune, sari lokala irabaziz.\nSari lokala Maria Antoñanzas Martinek irabazi du. Mozoiloa agertzen da bere lanean eta epaimahaiak nabarmendu ditu mozoiloaren begiak, kolore morekoak, “eraso matxistei aurre egitekoak”. Antoñanzasek 400 euroko saria jaso du.\nHaurren kategorian Amaia Gojenola galdakoztarrak irabazi du saria. Mozoiloa da karteleko protagonista, Bilboko MariJaiari keinu eginez. Gojenolak 100 euroko bonua irabazi du.\nGaldakaoko jaiak 2018 – Kartel lehiaketako irabazleak\nKartel irabazlea: Borja Sanchez Collado\nBigarren saria: Josune Martinez Llamas\nAkzesit lokala: Maria Antoñanzas Martin\nHaurren kategoria: Amaia Gojenola\nSailkatuta: Borja Sanchez, Galdakaoko jaiak, Kartel iragarleak, Kartel lehiaketa, Kartelak, Portada\nAbuztuaren 29tik irailaren 2ra ospatuko dituzte Zeberioko Sandoniak\nUmorea Labur jaialdiak laburmetraiak jasoko ditu urriaren 1era arte


Lekeitioko Musika Banda sortu zenetik 150 urte pasatu dira. Udal Artxiboan dauden dokumentuen arabera, 1867ko udaberrian gazte talde batek Lekeitioko Udalari musikarako dirulaguntza eskaria egin zion. Udalaren erantzuna urriaren 14an heldu zen eta musika-tresnak erosteko dirulaguntza emango zuela adierazi zuen. Segurutik, musika bultzatzeko asmoak aurretik ere bazeuden baina data hau da dokumentatua dagoena.\nMende eta erdiko historia luze horretan hamaika gora-behera izan dira bandan. Ehunka musikarik mantendu dute musika bizirik hainbat zuzendariren agindupean.\n2017an 150 urte beteko dira musika bandak bere ibilbidea hasi zuenetik. Ospatzeko, urte osoko egitaraua prestatu du Lekitto Musika Bandak: kontzertuak, hitzaldiak eta musika astea, besteak beste. Horrez gain, bandaren historia laburbilduko duen dokumentala ere prestatu du.\nAntolatutako hitzaldietan, musika bandak hainbat musika espresiorekin duen loturari buruz hitz egingo da, rockarekin edo jazzarekin, esaterako. Musika bandaren historiari buruzko hitzaldia ere egongo da.\nUrrian, Musika Astean, herriko hainbat musika talderen emanaldiak izango dira. Aste horretan, bandaren historia laburbiltzen duen dokumentala ere estreinatuko da.


Hezkuntza Departamentuak 1,2 milioi euro baino gehiago bideratuko ditu irakasleak prestatzeko - euskalerria.eus\nHezkuntza Departamentuak 1,2 milioi euro baino gehiago bideratuko ditu irakasleak prestatzeko\nEuskalerria Irratia 2017-11-27 19:42 Gizartea Nafarroa\n21,7 milioi arte handitu du ikastetxeen obretan eta mantentze-lanetarako egindako inbertsioa. Ia 652 milioi euro izanen ditu Hezkuntzak, aurrekontu orokorraren %16 eta iaz baino %1,2 gehiago.\n651.679.263€. Hori da Nafarroako Gobernuak 2018. urtean Hezkuntzarako bideratuko duena, aurrekontu osoaren % 16,76; 2015ean baino ia 75 milioi gehiago; hau da, % 11,76 gehiago. Kopuru horretatik 370 milioi 1. atalari dagozkio.\nHorrela, programan jasotzen den hezkuntza-sistema publikoa sustatzeko konpromisoarekin jarraituz, sare horrek nahikoa gaitasuna lor dezan eta auzo, eremu edo eskualde bakoitzari oinarrizko hezkuntza-beharrari erantzun diezaion, 0 eta 3 urte arteko umeak eskolatzeko udalekin hitzarmenak egiteko bideratutako kontu-saila handitu da 2018rako. Guztira, 9 milioi baino gehiago izango dira, Gobernuarentzat, 0 eta 3 urteko etapa eskolatze-prozesuaren funtsezko zatia delako.\nIgoera hau aurreko ikasturtean egindako baremo eta tarifa aldaketei dagokio, izan ere, errenta baxuagoak dituzten familientzat, gurasobakarrekoentzat edo behar handienak dituzten familientzat onuragarria den tarifikazio desberdina jasotzen du. Halaber, baremoan egindako aldaketek errenta-maila txikiagoa duten familia gehiagok aukera izatea ekartzen dute, tarifa txikiagoa dutenez, sarrera gutxiago ekartzen dituztelako Haur Eskoletara, eta udalek konpentsatu behar dituzte.\nHalaber, ikastetxeetako eraikuntzan eta ekipamenduan egindako inbertsioa handitu da. Izan ere, 2015. urtetik hezkuntza-azpiegituretako kontu-sail guztiak handitu dira eta datorren urtean, Hezkuntzak 21,7 milioi euro izango ditu ikastetxeak eraikitzeko eta ekipamenduz hornitzeko. Iruñeko San Jorge auzoan DBHI berriaren eta Arbizuko Ikastetxe Publikoaren obrak barne hartzen dira. Horrez gain, beste zentro hauetan lanak hastea ere aurreikusita dago: Erronkariko Ikastetxe Publiko berrian, Sarriguren Institutuan (jadanik zentro publikoetan egindako inbertsioekin batera), Iturengo ikastetxe publikoa, Baztan-Bidasoa Lanbide Heziketako zentro berria, Mutiloako ikastetxe publikoa, Abartzuzako eskualdeko ikastetxea eta Ribaforadako institutua, Ribaforadako, Fustiñanako eta Cabanillasko Udalek berriki baliozkotutakoa. Proiektu berri horiekin batera, Torre Monreal HBIP, Atakondoa IPren (Irurtzun) eta Oliteko IP handitzeko lanak ere nabarmentzen dira.\nBestalde, beka-sistema ikuspegi sozialago batetik berrikusi da, hezkuntza-administrazioek sustatzen dituzten hezkuntza-jarduera eta zerbitzu osagarri guztiak ikasle guztientzat eskuragarriak izan daitezen. 2018. urtean 700.000 euro gehiago inbertituko dira arlo hauetako beketan: irakaskuntza, garraioa, jantokia, bizilekua, aparteko laguntza. Derrigorrezko hezkuntzaren osteko eta unibertsitateko ikasketetarako beka-deialdian, aurretik jakinarazi genuen moduan, beste kontzeptu bat barne hartzen da espediente akademikoarengatik, 2017-2018an lehen mailan ikasketak hasten dituzten ikasleentzat. Horrela, 4.334.104 euro laguntzak izango dira arlo hauetarako: garraioa, jantokia, bizilekua eta unibertsitateko nahiz derrigorrezko hezkuntzaren osteko irakaskuntzarako. Oraingoan, xede honetarako bideratzen den kopururik handiena da.\nBeraz, desgaitasunak dituzten ikasleentzako hezkuntza berezirako eta udako eskoletarako bekekin batera, 2018. urtean Departamentuak laguntzetan eta beketan egindako inbertsioa 4,6 milioi eurokoa da.\nHezkuntza Departamentuak kudeatzen dituen beka osagarriez gain, Erasmus laguntzak gogoratzea ere gustatuko litzaiguke, Unibertsitateak eskaintzen dituenen osagarriak badira ere, laguntza handia ekartzen dutelako: ia 900.000 euro (896.000) Erasmus programetarako SEPIErekin batera (Hezkuntza Nazioartekotzeko Espainiako Zerbitzua). Izan ere, joan den astean Eramus+ programak aurkeztu dira Hezkuntza Departamentuan, bai Lanbide Heziketarako, bai Eskola Hezkuntzako sektoreetarako (Haur Hezkuntza, Lehen Hezkuntza eta Bigarren Hezkuntza) eta helduentzat.\nEta hezkuntzan baldintza-berdintasuna bermatzeko ildo horri jarraituz, 635.000 eurotan handitu da inbertsioa testuliburuak doakoak izan daitezen; 2,3 milioi euro arte.\nHezkuntza-jardueran, 2018an ezarriko diren plan estrategikoek eragina dute: Lanbide Heziketako Plan Estrategikoa, Skolae Hezkidetza Plana eta Aniztasunaren Trataerarako Plana, eta irakasleen prestakuntzan inbertsioa hobetzekoa. Atzerriko hizkuntzetako eta arte eta musika irakaskuntzetarako prestakuntzak 2018ko aurrekontuetan du eragina, irakasleak prestatzeko jardueren kontu-sailaren igoerarekin batera. Kontu-sail horretan, Lanbide Heziketako Plan Estrategikoan (50.000 euro) eta Aniztasunaren Trataerarako Planean (50.000 euro) jasotzen diren irakasleak prestatzeko gastuak barne hartzen dira.\nHorrez gain, 90.000 euroko igoera ezartzen da pedagogia aktiboetan prestatzeko eskaera berriei aurre egiteko, eta 315.000 euro hezkidetzan. Hezkuntza Departamentuaren ildo estrategikotako bat Nafarroako hezkuntza-sisteman pedagogia aktiboak sustatzea da. Beraz, Hezkuntza Departamentuak milioi bat euro baino gehiago bideratuko ditu irakasleak prestatzeko. Izan ere, 2018an, 1.238.200 euro bideratuko ditu Hezkuntza Departamentuak irakasleak prestatzeko, 3 plan estrategikoren eta pedagogia aktiboko programen garapenari esker. Bestalde, 31.500 euro inbertituko ditu hezkidetzan.\nHezkuntza modernizatzeko bide horretan, prestakuntza-programez gain, hezkuntza-teknologietan egindako inbertsioa ere nabarmentzen da, inbertsioa % 57,95 handituz.\nProiektu pilotu bat abian jartzea aurreikusten da, ordenagailu pertsonen zuzkidura batekin, "ikasle bat = gailu bat" eredua aplikatuz. Hezkuntza Departamentuaren laguntza metodologikoa izango du, berrikuntza pedagogiko eta metodologiko bat lortzeko; ez bakarrik euskarri aldaketa bat. Beraz, 2 milioi euroko inbertsioa egingo du gelen ekipamenduan eta 700 K-ko monitore interaktiboetan. Horrela, ikasturtean zehar monitore interaktiboak banatuko dira Bigarren Hezkuntzan eta hurrengo ikasturteetan jarraituko du, konpromiso hori hartu baitu, eskolako ekipamendu guztiak berritzen amaitu arte.\nHorrekin lotuta, Nafarroako zentro guztiak lotzeko beharrezkoa den azpiegituran lan egiten ari dira. Hezkuntzak 3 milioi inbertituko ditu horretarako, hots, 2,5 milioi gehiago. Konektibitatea eta wifi sarea bermatzeko hasiko dira ekintzekin. Bestalde, EDUCAren aldaketa digitalean lanean jarraitzen du, Departamentuaren aplikazio nagusia dena. Horrekin, hezkuntza eta baliabideak kudeatzeko plataforma integral bihurtzea da helburua, modulu eta erabilera didaktikoko, gelako, zentroa kudeatzeko funtzionalitate berriekin, Departamentuak kudeatzeko aplikazioekin guztiz integratua dagoena. Era berea, Departamentuan kontratatzeko arlo telematikoa (ATP) aukeratu da, prozesua eraginkortasunez modernizatzen duena. Horrekin, azkarrago egiteaz gain, gardenagoa eta erosoagoa ere bada.\nBerrikuntza teknologikoa bezain garrantzitsuak dira goi-mailako hezkuntza eta ikerketa, eta Hezkuntza Departamentuak Nafarroako Unibertsitate Publikoaren urte anitzeko finantzazio-akordioaren bidez bultzatzen du, 57,7 milioi euroko inbertsioarekin. Horrek, 2018an 2,5 milioiren igoera ekarri du. Akordio hori lortzeko, lan nekezaz gain, esfortzu eta negoziazio handiak ere egin behar izan dira, beraz, Hezkuntza Departamentuak Nafarroako Unibertsitate Publikoan inbertsio hori egiteko egin behar izan duen esfortzu izugarria nabarmendu nahi dugu.\nFinantzazioak emaitzak lortzea eta inbertsioak egitea ekarriko du, beraz, Nafarroako Unibertsitate Publikoak horretan inbertitzen den gizarteari itzultzeko konpromisoa hartu du. Horrenbestez, oso garrantzitsua da elkarrekin lan egitea, Nafarroako Foru Komunitatearen benetako gizarte-beharrei erantzunez.\nUrte anitzeko hitzarmenean barne hartutako zenbatekoaren barruan, Nafarroako Unibertsitate Publikoan Medikuntzarekin eta aplikazio medikoekin lotuta dauden gradu berriak ezartzea ere jasotzen da: Ingeniaritza biomedikoa, Bioteknologia eta datuen zientzia (Medikuntzan, industrian edo bankan aplika daitezkeenak). Horrela, Medikuntzako ikasketen inguruko beste lerro bat sortu da, eta Ingeniaritzako beste titulazioetan jadanik dauden baliabideak hobetu dira, gaur egungo beharren arabera egokituz. Ikerketaren eta garapenaren alde egindako apustu honetan, doktorego-tesiak egiteko deialdia berritu da. Hor, ikerketa-proiektuen eta Foru Komunitateko plan estrategikoen artean dagoen lotura nabarmendu da, ikerketaren emaitzak transferituz edo Nafarroako gaur egungo edo etorkizuneko politika publikoetan izandako eragina dela medio. Laguntza horietan Nazioarteko Mugikortasuneko doktorego aurreko egonaldiak barne hartzen dira; 605.800 euro, guztira. UNEDei lotutako zentroen finantzazioa ere handitu da, 1,9 milioi euro arte. Guztira, % 3ko igoera izango da Iruleko eta Tuterako UNEDeko bi zentroetarako, Departamentu honentzat UNEDek maila profesional, kultural eta sozialean duen balio handiarengatik.\nAurrekontuak Tuterako Fernando Remacha Musika Kontserbatorioaren % 100eko finantzazioa jasotzen du, eta Legean beste artikulu bat gehitu dute. Horrela, 2018. urterako ezarritako 370.331 euroko zenbatekoa 2019. eta 2020. urteetan eguneratuko dela ezartzen da artikulu horretan; Hitzarmenean hartutako konpromisoen finantzazioa bermatzeko beharrezkoa den zenbatekoan hain zuzen.\nAurrekontuen proiektuak % 1,5eko soldata igoera ere jasotzen du sare itunduko irakasleentzat eta irakasle ez direnentzat; baita sare horretan hezkuntza-kalitatea hobetzeko akordioan barne hartzen diren gainerako neurriak ere.\nBestalde, irakasleen aldi baterakotasuna murrizteko, Lan-eskaintza Publikoaren deialdiaren kostua ezartzen da, erretiroek eta lekualdatze-lehiaketek eragindako bete gabeko plazak betetzeko unibertsitatez kanpoko irakaskuntzako ikastetxe publikoetan.\nLegealdiaren hiru urte hauetan aurrerapen garrantzitsuak gertatu dira murrizketan itzultzean eta neurrien ezarpenean, hainbat urtetan sindikatuen erakundeek sektorerako aldarrikatu dituztenak. Horrela, besteak beste jarduera hauek daude: gelako ikasle kopurua bihurtzea, Haur eta Lehen Hezkuntzan eman dena; irakasleen prestakuntza, 300.000 euroko abiapuntuarekin hasi zena 15ean eta datorren urterako 1,2 milioi baino gehiago aurreikusten duena; baterako hezkuntza plana; aniztasunaren arreta plana, biak neurri jakinekin abian; plaza kopurua % 7 handitu duen LH plana; bizikidetza plana, Laguntza Plana ardatz gisa; LEPen deialdia itun programatikoaren konpromiso gisa eta sindikatuen eskaera historikoa; hobekuntzak 0-3n, bai sarbidean bai tarifetan; hobekuntzak zentroen autonomian; edo aurrerapena hezkuntza-berrikuntzan hezkuntza-komunitatean.


Hezitu haurrak - Bezzia | Bezzia\nHaurrak hezi Gurasoen bizitzan oso alderdi garrantzitsua da, batzuetan zaila baita ondo ateratzea. Horregatik, Bezziatik zure seme-alabak hezteko aholkuak ematen dizkizugu eta hala nola, gehiegizko babesa, Interneten erabilera haur parkean edo familiako bizimodua landuko dugu.\nEra berean, existentzia azpimarratuko dugu arauak hezkuntzan baina baita beste balio batzuk ere, pazientzia, errespetua edo enpatia bezalakoak, hezkuntza biren zati baita eta beti ere beste zerbait egin dezakegu gauzak ondo atera daitezen.\n"Hezkuntzaren xedea haurrek egin behar dutena egin nahi izatea da", esan zuen Howard Gardnerrek. Saiatuko gara.\nHaurren barrunbeak saihesteko 3 aholku\nTxantxarra oso ohikoa da haurrengan, izan ere, haurtzaroan ahozko arazo ohikoena da. Hau…\nHaurren heziketa beti egin behar da zenbait baliotan oinarrituta, hala nola enpatia eta...\nHelduekin gertatzen den bezala, haurrek beren jokaera eta portaera aldatuko dituzte, arabera...\nZein urterekin jolasten dute haurrek jostailuekin?\nBy Maria Jose Roldan duela 3 hilabete .\nZalantzarik gabe, jolastea funtsezkoa da edozein umeren garapen optimorako. Laguntzeaz gain…\nHaurrei nerabezaroa baino lehen irakatsi beharreko 3 gauza\nBy Tony Torres duela 4 hilabete .\nNerabezaroa haurren etaparik konplexuenetako bat da heldu bizitzara heldu aurretik. tik…\nEz dago ezer zoragarriagorik bizitza honetan haur bat nola zoriontsu den eta etengabe irribarre egiten duen ikustea baino. al da…\nBuruko osasunarekin zerikusia duen guztiaren inguruan beti egon da sekretu handia. Nahiz eta…\nZer izan behar luke haur hipersentibera baten haztea\nSentikortasuna gizakiarengan berezkoa den zerbait da. Hala ere, gerta daiteke jendea egotea...\nNola hezi izaera sendoa duen haur bat\nBy Maria Jose Roldan duela 5 hilabete .\nGurasoak izatea ez da zeregin erraza edozein gurasorentzat. Gauzak askoz ere konplexuagoak izan daitezke...\nBy Maria Jose Roldan duela 6 hilabete .\nTDAH haurtzaroko biztanleriaren jokabide-nahastea da. Datuek adierazten dute ia %5ek...\nNerabeek sexuari buruz jakin beharreko 5 gauza\nNerabezaroa gazteen bizitzako esparru ezberdinetan aldaketa askoren garaia da. Horietako bat…


Gotzon Garate: ‘Independentzia ez badogu lortzen, gatxa izango da euskereak irautea’ - bizkaie.biz\nDeustuko Unibersidadeko Euskal Filologia orain 30 urte sortu eban Gotzon Garatek eta urteurrena aprobetxauta, Gotzon Garate euskaltzale aspergatxari merezidutako omenaldia eskaini eutsen ikasle ohi eta irakasleek. Hona hemen berak kontau deuskuzanak:\n1.- Euskal Filologiaren 30. urteurrenean, ondo merezidutako omenaldia jaso zenduan oraintsu Deustun. Edozelan be, 45 urtetik gora daroazuz idazten eta argitaratzen...\nHalaxe da. Nire lanetarik eraginik handiena Euskal Herrian Euskal Filologiak izan dau. Ehunka eta ehunka dira, karrera hori egin eta bere jakinduria eta euskerearentzako maitasuna bazter guztietan zabaldu dabenak. Benetan lan zoragarria egin dabe eta egiten ari dira.\n2.- ‘Hasiak egina dirudi eta eginak urregorri’ esaera zaharrak ederto islatzen dau Euskal Filologiak Deustuko Unibersidadean egindako ibilbidea...\nArrazoia dozu. Euskal Filologiaren hasierea nahiko gatxa izan zan. Baina maitasuna dagoanean, ausardia be izaten da eta holan, burruka batzuk egin eta gero, lortu genduan karrera hori hastea, Deustuko Unibersidadean asko kontra egon arren.\n3.- 1976an sortu zenduan Euskal Filologia eta hasierako promozino haretan lizentziautako 27 lagunen artean, Rosa Miren Pagola zan bat, gaur egungo Deustuko Unibersidadeko erretoreordea. Hasierako talde horretako besterik gogoratzen dozu? Zu zeu filosofia ikasgaia emoten hasi zinan...\nBai, talde horretan Edurne Etxebarria egoan, orain Leioan Unibersidade Publikoan euskara kontuan kargu handia dauena eta euskaltzale zintzoa, Markos Balentziaga jatorra, Irungo Institutuaren buru dabilena, Aitor Etxebarria buru argia, Santurtziko ikastetxe baten zuzendari dana. Beste batzuk be buruan ditut baina egia esan, ez dakit non dagozan eta zer egiten daben. Seguru asko euskera arloan zintzo dabilzala lanean.\n4.- Ikasketa plan barriakaz, Euskal Filologian etena izateko arriskurik ikusten dozu?\nNik ez dot uste. Nik problema latzagoa ikusten dot karrera hori ikasteko ikasle gitxi dagozalako. Deustuko Unibersidadea matrikulakaz finantzietan da, hau da, ez dago Euskal Gobernuaren laguntzarik. Ikaslerik ez badago, zarratu egin behar da nahitaez. Hori pasau zan Donostiako kanpusean hango Euskal Filologiagaz. Eta euskerearentzako maitasun gitxi badago, gitxi diran atxakia horri erraz eusten deutso zuzendaritzeak.\n5.- Euskerea eta kristinau fedea dira zure bizitzako ardatzak. Arlo bi horreetan gorabeherarik atzemon dozu azken urteotan?\nZalantzarik barik, sinismenak azken urteotan, batez be praktikan behera jo dau Euskal Herrian. Beste nazinoetan ez horrenbeste. Guk mutur batetik bestera erraz joten dogu.\nEuskera kontuan nik behin eta barriro esango dot Europako eta Ameriketako adituek esaten deustiena: hizkuntza bat ez bada beharrezkoa eta beste indartsu bat ondoan badauka, beharrezkoa dana, galdu egingo da.\nEuskal Herrian gaztelania da beharrezkoa eta hizkuntza oso indartsua da. Diglosia gorrian bizi gara. Guk euskaldunok euskerea beharrezkoa egin behar dogu. Horretarako, independentzia lortu behar da. Independentzia ez badogu lortzen, gatxa izango da euskereak irautea.\n6.- Zelan zabilz 37 urtean batutako esamoldeen lanagaz? Bestelako proiekturik?\nOraindino gitxienez beste bi urte beharko ditut esamoldeen lana amaitzeko. Liburu bikaina izango dala uste dot. BBKri eta batez be Joxerra Bilbaori eskerrak emon behar deutsiedaz orain laguntzaile bat emon deustielako esamolde hiztegi hori amaitzeko. Joxerrak euskerearen alde egiten dauen lana benetan txalogarria da, askotan agirian azaltzen ez bada be.\nGero lau bat eleberri ditut eskuen artean, oso aurreratuak. Horreetako bat ‘Hilketa Deustu Unibertsitatean’. Goizean unibersidadeko garbitzaile batek irakasle bat hilda topau dau bere lan gelan. Nor izan da hiltzailea?\nLana ugari daukat. Egunak, barriz, 24 ordukoak baino ez dira. Hor dago koxka.


Ondare artistikoa | www.basauri.net\nHasiera › Basauri › Ezagutu Basauri › Ondare arkitektonikoa\nBabestu beharreko ondarea (eraikinak) hurrengo kategoriaren arabera sailkatzen da:\nArkeologikoak izan daitezkeen eremuak\nBabes bereziko eraikinak\nOinarrizko kontserbazioa duten eraikinak\n1.- ARKEOLOGIKOAK IZAN DAITEZKEEN EREMUEN ERREGIMEN BEREZIA\nErregimen honen barruan sartzen dira jarraian adierazten direnak, eta hurrengo tipologiaren arabera:\nA) Eraikinaren horma barruko eremua\nE) Planoetan zehaztutako eremua.\nArkeologikoak izan daitezkeen eremuen zerrenda\nArkeologi presuntzioko fitxaren zk.\n2 San Migel Goiaingeruaren Eliza A\n3 Arizko Dorretxea A\n4 San Fausto Nekazariaren Ermita A\n5 Malmasin-Finagako Iruna E\n2.- BABES BEREZIKO ERREGIMENA\nBabes bereziaren barruan sartzen diren eraikinek, bere zentzu hertsian ezin badaitezke ere monumentu gisa kalifikatu, garrantzi bereziko elementu eta baloreak dauzkate, ingurumeneko ospe hutsetik haratago. Bere garrantzia edo berezitasuna honetan datza, barne-banaketan, elementu komunen antolamenduan, eta banaketa bertikalean, eta orokorrean, arkitektura obraren ikusmoldean.\nHoriei erantsitako lorategiak edo lursailak ezin dira zatitu, horietatik finka berriak sortzeko, eta ere ezin da horien hedadura gutxitu.\nBakarrik, erabilera eta titularitate publikora pasa behar duten finken zatiak bereizi ahal izango dira erregistro-idazpen bidez, eta horrek ez du lorategiaren diseinu eta batasuna aldatuko duen banaketa formala suposatuko.\nSailkapen honetako irudien galeria ikusi\n3.- OINARRIZKO KONTSERBAZIOKO ERREGIMENA\nOinarrizko kontserbazioko eraikinak direla jotzen da, garrantzi bereziko balio arkitektonikoak izan gabe ere, eraikitako ondarearen zati interesgarriak direnean, ingurumenaren edo ikuspegi tipologiaren arabera elementu esanguratsuak direlako.\n4.- BALIO/INTERES ARKITEKTONIKOA DUTEN ERAIKINAK\nAtal honetan, ezaugarri konpositibo eta tipologikoa nabarmenak dituzten eraikin industrial eta egoitzazkoak jaso dira, Basauriko tradizio industrialaren ondare izan daitezkeenak batetik, eta horren inguruan sortutako egoitzazko sarea bestetik.


Mugikortasun elektrikoaren erronkak aztergai online jardunaldi batean\nMondragon Unibertsitateak antolatu duen jardunaldia martxoaren 16an egingo da, 09:30etik 12:00etara. Besteak beste, MUBIL, CAF Power, EVE (Energiaren Euskal Erakundea) eta Ingeteam arituko dira online jardunaldian.\nLanbidek eta Europako Gizarte Funtsak diruz lagundutako %100 ikastaro laburrak dira, euskal enpresetako langileen gaitasunak eta trebetasunak hobetzeko.\nNola egin aurre krisialdi bati kooperatibismotik?\nHainbat kooperatibetako ordezkariek Goi Eskola Politeknikoko masterretako ikasleen aurrean aurkeztu dute pandemiaren aurrean bizi izan duten esperientzia azken urteotan.


2019ko maiatzaren 17tik 19ra\n01013, Vitoria – Gasteiz, (Araba)\nABONUEI BURUZKO INFORMAZIOA\nVitoria-Gasteiz 2019ko maiatzean saskibaloiko kontinentaleko hiriburu bihurtuko da. Turkish Airlines Euroleague-aren historiako lehen aldiz, Buesa Arena-k lehiaketaren Final Four leihaketa hartuko du. 15.000 ikusle baino gehiagoren ahalmenarekin, baskonista esparrua txapelketa kontinentalaren final handiko agertokia izango da. Belgrad, Istanbul, Berlin edo Madril bezala Europako hiriburu handiei gertatuz\nEUROPAKO SASKIBALOI HIRIBURUA\nVitoria-Gasteiz saskibaloiko hiriburua da. Bere kaleek saskibaloia arnasten dute. Iritsi bezain pronto ohartuko zara: atsegina eta erosoa izateaz gain, bizi-kalitate altua dauka. Behar duzun guztia gertu duzu, baita Eraztun Berdea (hiria inguratzen duen perimetroak) ere, bai oinez bai bizikletaz zeharkatzeko modukoa sei parke handiekin osatutakoa. Gasteizko Erantzu Berdea bere 25 urteurrena ospatzen du. Honengatik, Vitoria-Gasteiz Euskadiko birika berdea da. Lurralde hau Euskadiko natura-gune babestuetako kilometroetako kopuru handiagoarekin kontatzen da.\nVitoria-Gasteizek eskaintzen dizun beste altxor bat Erdi Aroko hirigunea da. Obal itxura dauka, eta Euskadiko hirigune historiko enblematikoenetariko bat da.\nGASTEIZ HIRU EGUNETAN\nEzagutu ezazu Final Four-eko lurraldea. Arabak bazter magikoak ezkutatzen ditu haietan arnas sakona hartu, begiak itxi eta burua, bihotza… irekitzeko. Horregatik, galtzea da hura ezagutzeko modurik onena.\nEZAGUTU EZAZU GURE HERRIA\nGure hiriaz gain zuk gure herria ezagutzea nahi dugu. 100km-etan ohartu ahal izango zara inoiz ez ikusitako txokoez, abangoardia-museoez, kostaldeez, naturaz eta gure historiako zatitxo batez. Bilbo, abangoardia metropoli bat, Donostia, hiri ederra eta Arabako Errioxan aurkitu ahal izango duzun enogastronomía. Familiaren soto txikiak eta eraikin abangoardista handiak, mahastiak, herriak eta lilurako txoko beteak.\nGASTRONOMIA ETA KULTURA\nGasteiz gastronomiako amoranteen paradisuetako bat da eta aukerarik handiena eskaintzen dizu, kalitateaz gain. Sukaldaritza berriko jatetxeak edo tradizionalak. Diseinu ikusgarriarekin edo soil eta eroso. Gasteizerako zure bisitan zehar en jatetxeetako batzuk erakusten dizkizugu.\nSalgai Baskonia Alavés Experience Storean, Buesa Arenan, Supermercados Eroski Vitoria-Agurain eta Bakh\nLORTU EZAZU ONLINE


berriak :: berriak :: Udako Euskal Unibertsitatea\nGuretzat interesgarriak diren berriak aurkituko dituzu.\nHumanitate digitalen inguruko euskarazko ikerketa sustatzeko deialdia 2020\nUEUk, Euskal Wikipediako Kultur Elkartearen (EWKE) laguntzarekin, humanitate digitalen inguruko euskarazko ikerketa sustatzeko eta euskarazko datu libreen sorkuntza, elkartrukea eta zabalpena bultzatzeko asmoz honako ikerketa-deia egiten du bigarren urtez.\nJose Ramon Etxebarriaren omenezko liburua erdi prezioan\nPozez jaso dugu UEUn Eusko Ikaskuntzaren Manuel Lekuona 2020 saria Jose Ramon Etxebarriari emango diotenaren albistea. Euskararen normalizaziorako zientzietako goi mailako hezkuntzan egindako ekarpena, euskal kulturarekiko konpromisoa eta bere obraren dibulgazioa saritu dute.\nDuela bi urte "Bai, jauna, bai: fisika euskaraz!" omenaldi-liburua argitaratu genuen Jose Ramoni gure esker ona agertzeko asmoz, bere bizitza akademiko osoan euskal unibertsitatea, esan nahi baita euskarazko unibertsitatea, eraikitzen eginiko lanagatik. Liburu honen amaieran, ikertzaile gazteen aurrean Jose Ramon irakasle zailduak euskal unibertsitateaz aurkezturiko gogoeta mamitsua argitaratu dugu: «Katedralaren eraikuntza». Eta liburuaren lehenengo atalean, bere bibliografia akademiko guztiaren erreferentzia zehatzak bildu dira, bere jardun arduratsuan arkitekto-hargin finak landu dituen plano, harri, hormaeta egitura mintzodunak direla uste dugulako («harria lantzen duen bitartean,katedrala buruan»). Liburuaren zatirik handiena, berriz, Joserraren lankide eta lagunen ekarpenek osatzen dute, eta era bitakoak dira: batzuk gorazarrezko artikulu laburrak, gehienetan egileen oroitzapen pertsonal, anekdota, iruzkin eta pasadizoz apailatuak; beste batzuk artikulu zientifiko akademikoak, egileen jakintza-alorretako ikerketa berriak biltzen dituztenak.\nUne aproposa iruditzen zaigu Jose Ramon Etxebarriak egindako ekarpen guztia ahalik eta gehien ezagutarazteko, hori dela eta, bere liburua erdi prezioan eskuratzeko moduan jarri dugu (paperean 12€ eta PDFan 7€). Interesa izanez gero, idatzi mezu bat argitalpenak@ueu.eus helbidera urriaren 31 baino lehen.\nESKERRIK ASKO GUZTIAGATIK, JOSERRA!\nXV. Koldo Mitxelena beka zabalik\nErrenteriako Udalak, UEUren laguntzarekin, emakumezkoen ikerketa sustatzeko, Errenteriaren inguruko ezagutza areagotzeko eta Koldo Mitxelena errenteriar filologoa omentzeko, honen izena duen ikerketa-bekarako deia egin du.\nGaiak: HIRIGINTZA eta ARKITEKTURA\nIkerketa-lanak originala eta argitaratu gabea izan behar du.\nNork hartu dezake parte: Beka norbanakoek nahiz horretarako osatutako lantaldeek jaso ahal izango dute.\nEskaera egiteko epea: Urriaren 31era arte.\nJose Ramon Etxebarriari emango diote Manuel Lekuona saria\nEusko Ikaskuntzak ematen duen Manuel Lekuona saria Jose Ramon Etxebarriari emango diotela jakin dugu gaur. Euskararen normalizaziorako zientzietako goi mailako hezkuntzan egindako ekarpena, euskal kulturarekiko konpromisoa eta bere obraren dibulgazioa saritu ditu Eusko Ikaskuntzak. Merezitako saria, zalantzarik gabe.\nZorionak eta eskerrik asko Joserra UEUkide guztion partez!\nKomunitateak eta bizi eredu berriak ehunduz jardunaldiaren matrikula zabalik\nUEUk eta NOR Ikerketa Taldeak "Komunitateak eta bizi eredu berriak ehunduz" jardunaldia antolatu dugu elkarrekin (Gasteizen, azaroaren 20an). Egun bizi dugun krisi eta aldaketa sozialaren testuinguruan ekimen eta aliantza berriak sortzen ari direlakoan gaude. Azken urteetan garatutako ikerketetan, feminismo, antirrazismoa, sozioekologia, kulturartekotasuna zein euskara lantzen dituzten kolektibo eta taldeen artean elkar aritzeko, harremantzeko eta eragiteko modu berriak gauzatzen ari direla baieztatu dugu, eta ikastaro honetan ere horiei erreparatu nahi diegu.\nEGITARAUA IKUSI ETA MATRIKULA EGIN\nNatur Zientzien 4. topaketa: izen ematea eta poster deialdia zabalik!\nUEUko Natura Zientziak eta Euskalnatura taldeak Natur Zientzien 4. Topaketa antolatu dugu Iruñean azaroaren 7 eta 8an, Itsumustuka izenburupean. Dagoeneko matrikula zabalik dago, bai eta poster deialdia ere. Animatu!\nInformazio guztia HEMEN.\nUEUren 2020ko Udazkena, eskaintza prest!\nDagoeneko zabalik dago UEUren Udazkeneko eskaintzan izena emateko epea, aurrez aurre eta online.\nIñaki Queralt: “Koldo Mitxelenak bizitza osoa eskaini zion gure hizkuntzari”\nErrenteriako Udalak, Udako Euskal Unibertsitatearen (UEU) laguntzarekin, euskarazko ikerketa bultzatzeko, emakumezkoen ikerketa sustatzeko, Errenteriaren inguruko ezagutza areagotzeko eta Koldo Mitxelena errenteriar filologoa omentzeko, honen izena duen ikerketa bekarako deialdia egiten du. Iñaki Queralt Coira Errenteriako agiritegi eta argitalpenetako zinegotziarekin izan gara.\nErrenteria 700 urte: herria eta teknologia jardunaldia\nUEUk eta Errenteriako Udalak hitzaldi-ziklo bat antolatu dute urriaren 10ean. Errenteriak transformazio teknologiko eta sozial handiak bizi izan ditu bere historia luzean zehar. “Errenteria 700 urte: herria eta teknologia” jardunaldian nondik gatozen, nor garen eta, bereziki, etorkizunean izan nahi dugunaren inguruan elkarrekin hausnartu nahi dugu.\nInformazio gehiagorako edota izena emateko, HEMEN klikatu.\nDEIALDIA. Unibertsitate mailako liburuak sustatzeko diru-poltsak\nUEUk Bizkaiko Foru Aldundiaren laguntzarekin, unibertsitate-mailako euskarazko ikasmaterialak sustatzeko 1.000 euroko hiru poltsarako deia zabaldu du.Proposamenak jasotzeko epea urriaren 4ra arte egongo da irekita.


Idoia Mendia lehendakariorde eta Lan eta Enpleguko sailburuak Lanbide-Euskal Lanbide Hobetzen trantsizio- eta hobekuntza-proiektua aurkeztu du.\n2021.eko urtarrilak 15, 10:00 2021.eko urtarrilak 15, 10:50 Idoia Mendia lehendakariorde eta Lan eta Enpleguko sailburuak Lanbide-Euskal Lanbide Hobetzen trantsizio- eta hobekuntza-proiektua aurkeztu du.\n2021-01-15 10:00 - 10:50\nGAIA: Idoia Mendia lehendakariorde eta Lan eta Enpleguko sailburuak Lanbide-Euskal Lanbide Hobetzen-en trantsizio- eta hobekuntza-proiektua aurkeztuko du bihar, ostirala, prentsaurreko batean. Proiektu horren bidez, antolaketa-, arreta- eta esku-hartzeko aldaketa-prozesu bati ekingo zaio, enplegu-sistema publiko eraginkorra lortzeko.\nGloria Mugica Lanbideko zuzendari nagusiak ostegun honetan aurreratu dio proiektua erakunde autonomoaren Administrazio Kontseiluan horretarako sortutako batzordeari, eta bihar jendaurrean jarriko dute.\nInformazio gehiago: Lanbidek eraldaketa-prozesuari ekin dio kalitatezko enplegua erraztuko duen zerbitzu publiko eraginkorra lortzeko


Nortzuk gara | Artelan\nHerritarren Partaidetza eta Gizarte-ikerketa Toki-garapenerako eta Gizarte-eraldaketarako.\nARTELAN lan kolektibo eta elkarlaneko bokazioarekin sortzen da, tokiko eta komunitateko garapena sustatzeko eta herritarren parte-hartzeak eta ekintzak oinarritutako helburu komunak erdiesteko.\nToki-garapenean oinarritik eragiten duten prozesuak lagundu nahi ditu, biztanleriatik, lehendik dauden partaidetza edo gobernantza egiturak eta praktikak errespetatuz, sustatuz eta gehituz.\nParte hartzea, ikerketa soziala, dinamizazioa eta talde-lana edo taldeko gaikuntza bezalako tresnak erabili nahi ditu, horiek erabiliko dituzten pertsonen zerbitzura jarriz, eta, horrela, beren tokiko errealitateak eta errealitate komunak modu kolektiboan hobetzen eta eraldatzen lagunduz.\nNafarroako Pirinioetako herririk garaienak inspiratuta sortzen da ARTELAN, non AUZOLANARI ARTELAN deitzen zaion.\n• Pertsonek eta taldeek beren eraldaketa-prozesuak zuzentzeko duten gaitasunaren uste sendotik eta emaitzen ziurtasunetik abiatuta, motorra barnekoa denean, laguntzen, trebatzen eta lortzen laguntzen gozatzen dut. Komunitatetik eta komunitatearentzat\n• Pertsonen alde eta pertsonentzat lan egiten dut, eta prozesuak erabaki kolektiboki eta horizontalki hartzeko aukera gisa hartzen ditut. Partaidetza taldeko trebakuntza eta lan gisa ulertzen dut, gerora erabaki kolektiboak hartzea ahalbidetzen duena. Sinesten dut eta konfiantza dut talde-lanean, jakintza eta gaitasun indibidualak gehitzean, helburu komun bat ahalbidetuko duten jakintza kolektiboak sortzeko.\n• ARTELAN da bidean neureganatu ditudan kezkak, esperientziak eta nahiak irauli ditzakedan lekua. Herritarrekin lan egin oinarri gisa eta prozesua proiektuen eragile gisa. Helburu kolektiboetarako herritarren eraikuntza.\n• Esperientzia Prozesu parte-hartzaile eta hiritarretan Trantsizio Energetikoari eta Energia Berriztagarrietako Herritarren Komunitateak sortzeari dagokienez, Espazio publikoen erabilera, Gazte jendea, Politika publikoak eta abar. Parte hartutako diagnostikoak, Osasunari, Gazteriari, Etxebizitzari, Bizikidetzari eta abarri dagozkionak. Garapen komunitarioko eta landa-garapeneko prozesuak, osasun komunitarioaren sustapenarekin, generoarekin, aisialdiarekin eta abarrekin lotutakoak. Kolektiboak eta herritar-taldeak dinamizatzea, laguntzea eta erraztea.\n• Lehenago, Nommaden Bazkide Kooperatibista, Herritarren Partaidetzako Teknikaria eta haur eta gazteekin gizarte eta hezkuntza-arloko prebentzio-lanean Komunitate-teknikaria.\n• UPV/EHUn Gizarte Lanean diplomaduna naiz eta UNEDen Bitartekaritzan Aditua. Horrez gain, prestakuntza jaso dut arlo hauetan: Partaidetza-metodologiak Landa- garapenaren esparruan (UCM), Partaidetza-ekintzako Ikerketan (COLSOCPONA), Gizarte Ekintza eta Komunitate Garapena (UPNA), UNAV, EMEP, eta abar. Generoari dagokionez Berdintasun Ministerioaren EVIn (Berdintasunerako Eskola Birtuala). Eta EGA titulua daukat.


Euskaldunon ilargi egutegia –\n1.- Gure lexikoaren berezitasunak\nGure egutegiari dagokionez oso lexiko berezi eta aberatsa daukagu. Ikerlari batzuen ustez URTE hitz berak euri edo uren sasoia edo denboraldia adierazi nahi omen digu. Eta HIL edo HILABETE HITZAK ilargiak zeruan zehar egiten duen ibilaldia osatzeko beharrezko denbora. Beste era batez esana, ilargiak jaioz geroztik, hazteko, betetzeko, ttikitzeko eta hiltzeko behar duen denbora zehatza litzateke. Oso kontuan hartzekoa da honako trilogia: HIL aditza, (H)ILARGI astroa eta HIL EDO HILABETE.\nASTE hitzari dagokionez, HASI aditzetik letorkigukeela diote. Eta agian, ilargiaren biziak dituen lau fase edo urratsei legokien kontzeptua izanen litzateke. Gaur Euskal Herrian, mendebaldeko beste herrietan bezala, darabilkigun egutegia latinoen eskutik etorritako eguzki-egutegia da, gregoriarra deitutakoa.\n2.- Urtaroak eta aste egunak\nEuskal ilargi-egutegiaren defendatzaileek esaten dutenez, hasiera batean euskaldunek bi urtaro bereizten zituzten bakar-bakarrik: UDA eta NEGUA. Eguzki-egutegia zabaltzean egokitu beharrean aurkitu omen ziren, eta honela sortu ziren tarteko beste bi urtaroak: UDAberria edo NEGUazkena eta UDAzkena edo NEGUlehena. Oso kontuan hartzekoa da zuberotarrek udaberriari ematen dioten izena, BEDATSEA alegia, bedarraren (belarraren arkaismoa) hats(e)a balitzateke, hau da, belarraren hastea.\nAsteari dagokionez badirudi antzinako euskal astea soil-soilik hiru egunez osaturik zegoela: asteLEHENA, astARTEA eta asteAZKENA. Eguzkiar egutegia sartzean, egokipenak egin behar izan ziren eta honela sortu ziren eguzki-aste bat osatzeko falta ziren beste lau egunak: OSTEGUNA/ORTZEGUNA/EGUENA (OSTI,ORTZI edo EGUren eguna), OSTIRALA/ORTZIRALA (OSTI edo ORTZIren egunaren hurrengoa), LARUNBATA (ez dut bere esanahia ezagutzen) eta IGANDEA (IGARO aditzetik dator, zazpi egunetako zikloaren igarotzea baita). Ostegun eta ostiralari dagokienez, garbi ikusten dugu OSTI/ORTZIren izena barruan, baina orain dator galdera, zein ORTZI aipatzen dute, jentila ala giristinoa ? Kontuan izan izen berak balio izan zuela sinismen zaharretako dibinitate handia eta kristau erlijioko jainkoa izendatzeko. Azkenean, JAUNGOIKOA hitza izango da geldituko dena, eta oihartzun jentilak bere baitan gordetzen zituen ORTZI (edo EGU) izena desagertuko dena, baina kristau fedearen lehen mendeetan Ortzi izan zen euskal kristauek erabiltzen zuten izena euren jainkoaz hitz egiterakoan. Eta ene aburuz, aipaturiko bi aste egunak garai horretan sortuak izango dira, fede berriarekin batera eguzki-egutegi erromatarra zabaldu eta gurera egokitu egin zenean.\nBestelako izenak badaude, eta horietako batzuk latinetik edo beste erdaretatik hartutako mailegu garbiak dira. Beste batzuk berriz, zahar-zaharrak ditugu: MARTITZENA (asteartea), EGUASTENA (asteazkena), EGUENA(EGU = ORTZI-rena) (osteguna), BARIKUA —baraua egiteko eguna— (ostirala), EGUBAKOITZA, NESKENEGÜNA (Zuberoan), ZAPATUA —juduen sabath-etik hartua— (larunbata), DOMEKA —Dominicus Dies = Jaunaren Eguna—, JAIEGUNA, IGANTEA (igandea).\nIlustrazioa: Galtzagorri elkartea\n3.- Hilabeteen izenak\nHilabeteen izenak arras ugariak dira, batzuk nekazal munduarekin arrunt uztarturik daudenak, eta beste batzuk latinetik hartutako mailegu huts direnak. Azken horien artean aipagarrienak: MARTXOA, APIRILA, MAIATZA, ABUZTUA, SETEMERA —zubererazko iraila— eta abar. Ikus ditzagun hamabi hilabeteak banan-banan:\n– URTARRILA. (Urte – hila) Urtearen lehen hilabetea baita. HILBELTZA, HILBALTZA eta BELTZILA esaten zaio ere, dirudienez eguraldiaren iluntasuna adierazteko. Nafarroako zenbait herritan IZOTZILA esaten diote, garai honetako horma edo izotza agirian uzteko.\n– OTSAILA. Hilabete honetan otsamak arreske jartzen dira, eta hortik datorkio izena. Zuberoan BARANTAILA deitzen diote. KATAILA oso zabaldurik dago, katamak arreske eta mauka biziz egoten baitira. Garai hauetan zezenak mendietatik larreetara jaisten zirela eta, zenbait tokitan ZEZENILA deitzen zaio. Asko aditzen den izena HILTXIKIA da, hilabeterik laburrena delako.\n– MARTXOA. Latinetik hartutako mailegua. Gipuzkoako Goierriko zenbait herritan MARTSOA ahoskatzen dutelarik. EPAILA ere deitzen zaio, garai honetan egiten baitzen lehen belar mozte edo epaitzea.\n– APIRILA. Latinetik dator. JORRAILA oso zabaldurik dago, hilabete honetan jorratu egiten baitzen. OPAILA ere erabiltzen da, hilabete honetan azienda eta barazki opak edo eskaintzak egiten zirela oroitzen digularik.\n– MAIATZA. Bi aurrekoen antzera, hau ere mailegu latinoa dugu. Gure artean LORAILA deitu zaio, loreen lehen garaia dela adierazteko, eta baita ORRILA eta HOSTILA ere, lehen orri edo hostoak sortzen direlako\n– EKAINA. Udaburua edo udako solstizioarekin lotutako garaia. Hortik datorkio izena: EKI + GAINA, biziaren eta eguzkiaren jainkoa den EKIk zeruko GAINA ukitzen baitu. Bestelako izenak: GARAGARRILA, garagarraren hilabetea, BAGILA, babarena, eta Zuberoan ARRAMAIATZA (maiatza berria alegia).\n– UZTAILA. Uzten hila da, bere izenak garbiki esaten digun bezala. Zenbait tokitan GARILA deitzen zaio, gariaren garaia dela adierazi nahian.\n– ABUZTUA. Mailegu latinoa. AGORRILA eta AGORRA oso zabalduta daude, eta ematen duenez, lehorte edo agorteen garaia dela oroitarazi nahi digu. DAGONILA ere oso ezaguna dugu. Lopez Mendizabal tolosarraren ustez UDA-GOREN-HILA litzateke. Nafarroa Beherean TILISTARO deitzen diote, tilista edo dilisten garaia dela burura ekarriz.\n– IRAILA. Iratzeak edo irak jasotzeko hilabetea litzateke. GAROILA deitzen zaio ere, garoak edo iratzeak sinonimoak izaki. Zuberoan SETEME(RA) mailegu latinoa erabiltzen da.\n– URRIA. Urritasunaren hila. Zuberoan LASTAILA deitzen diote, garai honetan lastoa egiten dela gogorarazteko. Beste tokitan BILDILA deitzen diote, azken bilketen garaia dela garbi utzi nahian.\n– AZAROA. Azen aroa. HAZILA deitzen zaio ere, hazia ereiteko garaia baita. GOROTZILA deitzen zaio beste zenbait tokitan, gorotza edo simaurra zabaltzeko garaia dela esateko. Beste izena: GAZTAINAZITUA, gaztaina heldua edo hazituaren garaia dela adierazi nahian.\n– ABENDUA. Latinezko “adventus” (iritsiera)-tik dator. NEGUILA ere esaten diote, neguaren hasiera dela agertarazteko. Aurrekoarekin loturiko izena HOTZARO litzateke, hilabete honetan hotza azaltzen dela esan nahian. ILUNILA –iluntasunaren hila— eta LOTAZILA ere — hazilean ereindako hazia lotan dagoen hila— arrunt ospetsuak direlarik.\n4.- Gure egutegiaren bestelako izenak\nAmaitu dezadan aipatuz urteko zenbait egun berezi izendatzeko darabilzkigun izen bereziak. URTEBERRI edo URTATS —urtearen lehen eguna—, URTEZAHAR edo GABONZAHAR –urtearen azken eguna—, OLENTZERO edo GABON GAUA —abenduaren 24a— badirudi OLES egiteko AROA esan nahi duela, AGURTZEKO GARAIA alegia, bera baita jentilen sinismen zaharren oroimena eta fede kristaua uztartzen dituen eguna eta EGUBERRI —-abenduaren 25a— Ikusi ahal dugunez, nahasmen handiak, lokarri korapilatsuak gure egutegian erabilitako lexikoan errepikatzen zaizkigunak, baina denbora berean, bertan zerbait bitxia eta berezia dagoela argi eta garbi adierazten digutenak.\nasteko egunak, egutegia, etimologia, Euskaldunon ilargi egutegia, hilabeteak, ilargia, urtaroak\n3 pentsamendu “Euskaldunon ilargi egutegia”-ri buruz\nHego 2019-03-24 12:19\nBizkaieraz 2019-03-28 14:03\nGaragarrila ekaina dala diñozu, bizkaiko leku batzuten behintzet uztailerako erabilten da.\nZemendia be erabilten da azaroataz gabizenean.\nEskerrik asko Joseba 🙂\nJoseba Aurkenerena 2019-03-29 14:01\nMilesker bizkaitarra, eman duzun informazioagatik.


Bokazioarekin lotutako hitzaldiak On Boscoren astean – Gurutzetako Salestarrak – Salesianos Cruces\n2021, 30 urtarrila 2021, 31 urtarrila\nDenok dakizuenez, aste hau urteko garrantzitsuenetako bat da Salestar ikastetxeetan. Hori dela eta, hainbat jarduera gauzatzen ari gara. Horien artean, Bigarren Hezkuntzako ikasleei zuzendutako bokazioarekin lotutako hitzaldiak nabarmendu nahi ditugu. Astelehen eta astearte honetan, bokazioaren deia sentitu ostean, ahalegin eta irmotasunaren laguntzaz bere helburuak eskuratzea lortu duten zenbait pertsona bisitatu gaituzte. DBHko 1. eta 2. mailako ikasleak Itsas Salbamendu Humanitarioko kide den Nerea Machadorekin egon ziren. Bestalde, DBHko 3. mailako ikasleek Bilboko Suhiltzaile Parkean lanean dihardun Ander Iturriagarekin hitz egin ahal izan zuten. Eta, azkenik, DBHko 4. mailako ikasleek Basurtoko Unibertsitate Ospitaleko neumologoa den Miren Begoñe Salinas ezagutzeko aukera izan zuten eta zuzenean entzun pandemia hau zein gogorra izaten ari den lehen lerroan lan egiten duten osasun-langileentzat.\nLaburbilduz, hiru hitzaldi inspiragarri hauen bitartez, gure ikasleak haiengandik hurbil dauden errealite ezezagunetan murgildu dira, horrek dakarren gogoeta eraginez. Esker mila Nerea, Ander eta Begoñerentzat.


2016. urtearekin alderatuta, ostatu-gauek % 6,8ko igoera izan dute Nafarroan abuztura arte - 10/10/2017\n2017ko urr. 10ko prentsa-oharra\n2016. urtearekin alderatuta, ostatu-gauek % 6,8ko igoera izan dute Nafarroan abuztura arte\nUrteko lehen zortzi hilabeteetan, ia milioi bat turistak aukeratu dute Foru Komunitateko turismo-ostatuen sarea beren egonaldirako. Abuztuan, 19.000 pertsonak bisitatu dute Urederra ibaiaren iturburua, eta, beraz, aurreko urtean baino % 77,72 bisitari gehiago izan dira.\nNafarroan araututako turismo-ostatuetan, guztira 2.211.325 ostatu-gau erregistratu dira urteko lehen zortzi hilabeteetan (hau da, aurreko urtean baino % 6,8 gehiago), Nafarroako Gobernuko Turismo eta Merkataritza Zuzendaritza Nagusiaren datuen arabera.\nNafarroako ostatu-sareak 994.340 turista hartu ditu guztira abuztura arte, eta, beraz, % 4,1eko igoera izan da 2016ko aldi berarekin alderatuta. Turista horietatik, 724.280 Estatukoak ziren (% 72,84), eta 270.060 beste herrialde batzuetakoak (% 27,16). Jatorriari dagokionez, bidaiarien % 19,09 Europar Batasuneko herrialdeetatik iritsi dira, % 16,63 Euskaditik, % 13,20 Madriletik, % 11,10 Kataluniatik eta % 24,37 beste autonomia-erkidego batzuetatik.\nTurista bakoitzeko batez besteko egonaldia 2,22 egunekoa izan da abuztura arte, hau da, 2016ko aldi berean baino % 2,6 gehiago.\nHotelen okupazio- eta errentagarritasun-mailaren gorakada\n2016. urtearekin alderatuta, Nafarroan eskainitako ostatu-mota guztietan egin du gora okupazioak. Gorakadarik handiena landetxeek izan dute (% 19,5), eta, haren atzetik, aterpetxeek (% 10,4), hotel-establezimenduek (% 9,3), apartamentuek (% 4,5) eta kanpinek (% 2,2).\nEra berean, Nafarroako hotel, ostatu eta pentsioen sektoreko fakturazioak gora egin du bisitari kopuru handiagoaren ondorioz. Zehazki, eguneko eta gelako batez besteko diru-sarrera 34,88 euro izan da, eta, beraz, errentagarritasunak % 15eko igoera izan du 2016. urtearekin alderatuta. Halaber, hotel-sektorean, okupatutako gela bakoitzeko eguneko batez besteko fakturazioa 65,44 eurora iritsi da, eta, beraz, % 4,6ko igoera izan da.\nBestalde, Nafarroako Hotelen Prezioen Indizea 85,75 puntura iritsi da (2016ko aldi berean baino % 3,1 gehiago). Landetxeei dagokienez, prezioen indizeak behera egin du zertxobait (% 1,3), baina oraindik 40 puntutan gainditzen du Estatuko batezbestekoa.\nTurismo Bulegoen Sarea eta turismo-baliabideak\nUrteko lehen zortzi hilabeteetan, turisten eta txangozaleen 332.547 kontsulta presentzial jaso ditu Nafarroako Turismo Bulegoen Sareak. Kopuru hori, nolanahi ere, 2016koaren oso antzekoa da (332.301 kontsulta urte horretan).\nJatorriari dagokionez, turismo-bulegoetara hurbildutako bisitarien % 77,45 Estatukoak ziren (257.555 pertsona guztira). Autonomia Erkidegoak kontuan hartuta, bisitariak Madriletik (% 16,14), Kataluniatik (% 16,13), Euskaditik (% 14,25) eta Nafarroatik (% 13,10) iritsi ziren. Urtarriletik abuztura bitarte, Estatuko turistek gehien bisitatu dituzten bulegoak Iruñekoa, Erriberrikoa, Otsagabiakoa eta Tuterakoa izan dira, ordena horretan.\nAtzerriko bisitariak 74.992 izan dira (guztien % 22,55), eta, haietatik, % 40 Frantziatik iritsi ziren, % 8,4 Alemaniatik, % 7,7 Italiatik, % 7,54 Ameriketako Estatu Batuetatik, % 5,80 Britainia Handitik eta % 4,84 Holandatik. Atzerriko turistek Iruñea, Orreaga, Lizarra eta Xabierko bulegoak bisitatu dituzte nagusiki.\nNafarroara iritsitako turistek gehien bisitatu dituzten jomugei dagokienez, azpimarratu beharra dago turismo-baliabide berrietara egindako bisitaldi kopuruaren igoera handia. Adibidez, Urederra ibaiaren iturburuak 19.190 bisitari izan ditu 2017ko abuztuan, hots, joan den urteko abuztuan baino % 77,72 gehiago.\nUrteko lehen zortzi hilabeteetan, Nafarroako gainerako turismo-baliabideek 532.458 bisitari hartu dituzte, hots, joan den urtean baino % 6,97 gehiago. Bisitari kopururik handienetik txikienera, lekurik bisitatuenak honako hauek izan dira: Erriberriko Errege Jauregia (163.436 bisitari), Zugarramurdiko Leizea (97.746 bisitari) eta Bertizko Parke Naturala (62.340 bisitari). Nolanahi ere, bisitari kopuruaren gorakada nabarmena izan da Zugarramurdiko Sorginen Museoan (% 32,47), Zugarramurdiko Leizean (% 14,43) eta Andelosko Arkeologia Museoan (% 13,42).\nGizarte Segurantzarako afiliazioek gora egin dute\nGizarte Segurantzak emandako datuen arabera, Nafarroako turismo-sektorean afiliatuta dauden pertsonen kopuruak, 2016. urtearekin alderatuta, % 2ko igoera izan du urteko lehen zortzi hilabeteetan, eta 17.350 pertsonara iritsi da. Egindako jarduera ekonomikoa kontuan hartuta, gorakadarik handiena ostatu-zerbitzuetan gertatu da (2.680 afiliatu daude, hots, aurreko urtean baino % 3,8 gehiago), eta, ondoren, janari- eta edari-zerbitzuetan (14.307 afiliatu, hots, 2016an baino % 1,8 gehiago). Bestalde, bidaia-agentziei eta bidaia-agentzia handizkariei lotutako jardueretan, afiliazioek behera egin dute 2016. urtearekin alderatuta (% 3,8), eta 363 afiliaziotan geratu dira.


Samantha Hudson, Aviador Dro, Albany eta Sex Museum Hirianen | Bilbao BBK Live\nJaialdia maiatzaren 28an izango da, larunbatean, Santutxu auzo enblematikoan, Bilbao BBK Live jaialdiaren atariko moduan, eta sarrera doan izango du\nGuztira 23 artista arituko dira kaleetan, besteak beste, Potato, Kokoshca, Maria Escarmiento, Borrokan edo La Élite.\nDatorren maiatzaren 28an, larunbata, Bilbao BBK Live jaialdia Santutxura iritsiko da Hirian ekimenaren laugarren edizioarekin, hau da, kultura eta aniztasuna urtero Bizkaiko hiriburuko auzo batera eramaten dituen jaialdiaren atarikoarekin. Hiriani esker, auzo ospetsu honetako kale eta plazak asfaltozko festa bihurtuko dira egun batez, abangoardiako musika-programazio eklektikoa eskainita, gustu guztietarako modukoa.\nDOAKO 23 KONTZERTU HIRIAN 2022REN PROGRAMAZIOAN\n23 artista igaroko dira auzoko hainbat gunetan barreiatuta egongo diren lau agertokietatik:\nSoy maricón abestiaren egilea, Z belaunaldiko ahots disidenteena, performerra eta queer abeslaria den Samantha Hudson eta ukitu antifaxistak, erlijiosoak eta biziki ironikoak dituen Liquidación Total show berria.\nSex Museum, Estatuko rock erreferenteak.\nBiovac buru duen Aviador Dro.\nPotato edo Punky Party Reggae taldea.\nAmaia Tirapuren Kokoshca taldearen abesti zorrotzak.\nEstatuko trap-aren aitzindari den Albany.\nEuskoprincess eta bere Lehendakari.\nMaria Escarmientoren amodiozko letra perreagarriak.\nHofe x 4:40 proiektuaren bi milako hamarkadako soinuak.\nMDAren trap eta hyperpop doinuak.\nRap eta r&b estiloetatik eratorritako trap-a egiten duen L’Haine.\nMutiko, Denso eta Tatta raperoak.\nZA! bikoteak La MegaCobla eta Tarta Relena musikariekin batera sortutako ZA & La TransMegaCobla proiektua.\nNeo soul, hip hop eta house estiloak Karibearekin uztartzen dituen Çantamarta.\nThe Limboos taldearen r&b latinoa.\nPunk-a ere izango dugu kaleetan, Borrokan historikoei esker, edo Yung Prado eta David Burgués-en La Élite proiektuari esker.\nGranadako Plasaporros kolektiboak musika eta festa uztartuko ditu.\nSamuraï artistak bere pop itsaskor eta generazionala eskainiko digu.\nHirian ekimena doakoa da, Bilboko Udalaren eta Cervezas San Miguel etxearen babesari esker.\nIzen berriak gehitu zaizkio zerrendari, hala nola Kelly Lee Owens, WOS, Romy…


197/2021 EBAZPENA, maiatzaren 21ekoa, Hezkuntzako zuzendari nagusiak emana, jarraibideak onesten dituena 2021-2022 ikasturtean Iruñeko eta Tuterako hizkuntza eskola ofizialetan eta Nafarroako Urrutiko Hizkuntza Eskola Ofizialean emanen diren hizkuntza irakaskuntzei dagokien eskola egutegia prestatzeko.\nIkusirik Eleaniztasunaren eta Arte Ikasketen Zerbitzuko zuzendariak aldeko txostena eman duela behar diren jarraibideak onets daitezen 2021-2022 ikasturtean Iruñeko eta Tuterako hizkuntza eskola ofizialetan eta Nafarroako Urrutiko Hizkuntza Eskola Ofizialean emanen diren hizkuntza irakaskuntzei dagokien eskola egutegia prestatzeko.\n1. Behar diren jarraibideak onestea Iruñeko eta Tuterako hizkuntza eskola ofizialetan eta Nafarroako Urrutiko Hizkuntza Eskola Ofizialean emanen diren hizkuntza irakaskuntzek 2021-2022 ikasturtean izanen duten eskola egutegia prestatzeko. Jarraibide horiek ebazpen honen eranskinean ageri dira.\n2. Ebazpen hau eta eranskina Nafarroako Aldizkari Ofizialean argitaratzea.\n3. Ebazpen hau eta eranskina igortzea Antolamendu, Prestakuntza eta Kalitate Zerbitzura, Eleaniztasunaren eta Arte Ikasketen Zerbitzura, Hezkuntzako Ikuskapen Zerbitzura, Langileriaren Araubide Juridikoaren Zerbitzura, Atzerriko Hizkuntzen Atalera, Ikasketak Antolatzeko Atalera, Ikastetxeetako Informazioa Kudeatzeko Bulegora eta Nafarroako hizkuntza eskola ofizialetara, behar diren ondorioak izan ditzaten.\nIruñean, 2021eko maiatzaren 21ean.–Hezkuntzako zuzendari nagusia, Gil Sevillano González.\nJarraibideak, Iruñeko eta Tuterako hizkuntza eskola ofizialetan eta Nafarroako Urrutiko Hizkuntza Eskola Ofizialean emanen diren hizkuntza irakaskuntzek 2021-2022 ikasturtean izanen duten eskola egutegia prestatzeko\nIruñeko eta Tuterako hizkuntza eskola ofizialetako eta Nafarroako Urrutiko Hizkuntza Eskola Ofizialeko eskola egutegiak baldintza hauek bete beharko ditu:\n1. 2021-2022 ikasturtea 2021eko irailaren 1ean hasiko da, eta ez da 2022ko ekainaren 30a baino lehen bukatuko.\n2. a) Ikastaro presentzialetako, erdipresentzialetako eta “That’s English” urrutiko ikastaroko eskolak ez dira 2021eko irailaren 22a baino lehen hasiko, eta beranduenez 2022ko maiatzaren 19an bukatuko dira.\nb) Irailaren 1etik eskolak hasi bitarteko egunetan azterketak, programazio lanak, departamentuko bilerak, klaustroak eta ikasturtearen antolaketarekin zerikusia duten bestelako jarduerak eginen dira.\nc) Eskolak bukatzen direnetik ekainaren 30era arte, azterketak, ikasturtearen berrikusketa eta ebaluazio lan berariazkoak, departamentu didaktikoen memoriak, amaierako memoria eta beharrezko diren administrazio egintza guztiak eginen dira.\n3. a) Egutegiak bermatu beharko du talde bakoitzak 130 ordu izanen dituela gutxienez.\n2021-2022 ikasturteari dagozkion jarraibideetan ezarritakoarekin bat, eskolek erabakiko dute zenbat ostiraletan emanen den zuzeneko irakaskuntza, ikastaro presentzialetako eta erdipresentzialetako talde bakoitzak behar adina eskola-ordu izan ditzan, eta egutegian adieraziko dituzte. Zuzeneko eskola-saiorik gabeko gainerako ostiraletan, eskola-egunak izanez gero, irakasleak nahitaez joan beharko dira ikastetxera, eta zeregin hauetan arituko dira: koordinazio lanak, ziurtapen probak prestatzea, programazioak eta zehaztapenak berrikustea, prestakuntza eta kurtsoaren garapenarekin zerikusia duten gainerako jarduerak.\nb) Ezinezkoa izanen da eskolak etetea azterketa edo ebaluazio aldiak ezartzeko, ez eta klaustroak egiteko ere.\nc) Ikasleren batek edo denek eskolaren batera huts egiteak ez du galaraziko ikastetxeak programaturiko ordutegi ofizialen araberako eskolak eskaintzen segitzea.\n4. a) Honako egun hauek jaiegun izanen dira, Nafarroako lan egutegi arruntaren arabera: urriaren 12a, azaroaren 1a, abenduaren 3a, 6a eta 8a, eta herriko jaieguna. Herriko jaieguna eskolarik gabeko eguna ez den batean egokitzen bada, horren ordez beste egun bat jarriko da.\nb) Ikastetxeek zilegi dute hezkuntza-mailari dagokion jaiegun bat ezartzea.\nc) Eskola gabeko laneguntzat joko dira ikastetxeak bere egutegian markatuko dituen hiru egun.\nd) Eguberrietako oporrak abenduaren 23an hasiko dira, eta urtarrilaren 9an bukatuko, biak barne.\ne) Aste Santuko oporrak apirilaren 14tik 24ra arte izanen dira, biak barne.\nf) Eguberrietako eta Aste Santuko oporraldiak ezin dira inola ere luzatu.\nf) Otsailaren 11, martxoaren 11 eta apirilaren 8a trebatzeko eta estandarizatzeko erabiliko dira Iruñeko eta Tuterako hizkuntza eskola ofizialetan. Nafarroako Urrutiko Hizkuntza Eskola Ofizialak bere egutegian markatuko ditu trebatzeko eta estandarizatzeko erabiliko dituen egunak.\n5. Aurreko edozein atalen gaineko salbuespenak Hezkuntzako Ikuskapen Zerbitzuari eskatu beharko zaizkio, hark onets ditzan.\n1. Zuzendariek, Eskola Kontseiluari entzun ondoren, egutegi eta ordutegi proposamenak bidaliko dituzte Hezkuntzako Ikuskapen Zerbitzura, “EDUCA” kudeaketa programaren bidez. Horretarako azkeneko eguna 2021eko ekainaren 18a izanen da.\nGainera, epe berean, kopia sinatu et zigilatu bat igorriko diote ikastetxeko ikuskatzaileari.\n2. Hezkuntzako Ikuskapen Zerbitzuak egutegiak eta ordutegiak onetsi edo ukatuko ditu, aztertu ondoren. “EDUCA” kudeaketa programak ematen duen informatikako euskarriaren bidez iritsiko zaie ikastetxeei Hezkuntzako Ikuskapen Zerbitzuaren jakinarazpena. 2021eko ekainaren 25erako inolako jakinarazpenik jasotzen ez duten ikastetxeen egutegiak eta ordutegiak onetsitzat joko dira.\n3. Ikastetxeren batek bere egutegi proposamena aipatu epean bidaltzen ez badu, Hezkuntzako Ikuskapen Zerbitzuak ofizioz esleituko dio eranskinaren 1. atalean (Egutegia) ezarritako baldintzak betetzen dituen egutegi bat.\n4. Egutegiak onetsi ondoren, nahitaez bete beharko dituzte ikastetxe guztiek. Egutegia betearaztea ikastetxeko zuzendariaren erantzukizuna da, eta egutegien aplikazioa gainbegiratzea eta kontrolatzea, berriz, Hezkuntzako Ikuskapen Zerbitzuarena.\n5. Ikastetxe bakoitzaren eskola egutegia ikastetxeko iragarki-taulan ikusgai jarri beharko da, eta aldaezina izanen da, non eta Hezkuntzako Ikuskapen Zerbitzuak ez duen horretarako baimen idatzia ematen.\n6. 2021-2022 ikasturteko eskola egutegia.\nEskola egutegia deskargatu (PDFa).\nIragarkiaren kodea: F2108528


topic_facet:"Mekanizazioa (Heziketa Zikloa). Erdi maila" topic_facet:"Instalazio domotikoen eta automatikoen konfigurazioa (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Elektrizitatea eta Elektronika (Lanbide Arloa)" topic_facet:"Fabrikazio-teknikak (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Instalazio domotikoen eta automatikoen konfigurazioa (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Elektrizitatea eta Elektronika (Lanbide Arloa) Proposatutako gaia: Fabrikazio-teknikak (Modulua)\n1 Automatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazio-teknikak (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Sistema automatizatuak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


Solo dokumentalaren proiekzio hunkigarria Donostiako Aquariumean | AGIFES\nSolo dokumentalaren proiekzio hunkigarria Donostiako Aquariumean\nPasa den ekainaren 8an, Vicente Rubioren Solo dokumentala proiektatu zen Aquariumean. Proiekzio honetan Vicente Rubiok bere bizipenak kontatzen ditu. Bertaratu zirenak, ehun pertsona inguru, hunkitu egin ziren film honek jasotzen dituen eskizofreniarekin loturiko esperientzia pertsonalekin. Saioa berezia izan zen, gainera, batik bat Agifesen erabiltzaile eta familiarrei zuzendua zegoelako.\nAquariumeko presidenteak, Vicente Zaragüetak, publikoari ongietorria eman zion eta bertan izateagatik eskerrak eman zizkion. Horrez gain, esan zuen oso pozik zegoela bere instalazioak era honetako emanaldiak egiteko erabiltzeagatik. Gertutasun eta adeitasun handiz, Agifeseko bazkideekin bat egin nahi izan zuen ekitaldian, eta berekin dokumentala ikustera gelditu zen.\nZirrara sortu zuen proiekzioak eta, behin baino gehiagotan, Vicente Rubiok ikus-entzunezkoan egiten dituen adierazpenak txalotu zituzten ikusleek. Ekitaldiaren amaieran, pertsona bat baino gehiagok komentatu zuen istorioarekin bat egin zuela. Zehazki, emakume batek zioen Vicente Rubioren bizipenak, berak ere bizi izan zituela eta senideei dokumentala ikustea gomendatuko diela gaixotasuna hobeto uler dezaten.\nHurrengo proiekzioa uztailaren 13an, azteazkena, izango da 18:30ean Zumaiako Algorri Interpretazio Zentroan.


Oporren ifrentzua - Udaberria Euskaltegia\nBeti oporretan. Harkaitz Cano. Susa, 2015\n2015eko azaroan argitaratua, 2016an urteko libururik salduenetakoa izan zen Beti oporretan, Harkaitz Canoren azken liburua. Izenburuaren beraren jatorria adierazgarria bezain argigarria da. Izan ere, Xabier Montoiak, duela 20 urte, titulu bera eman zion disko bati, eta bertatik hartu ei zuen Canok. Baina kontua ez da hor amaitzen, Montoiak ere Jim Jarmuschen Permanent Vacation filmetik atera baitzituen diskoa bataiatzeko erabilitako hitzak. Izen propio horiek (Jarmusch, Montoia) abiapuntu, erraz irudikatu ahal dugu Harkaitz Canok egindako hautua lan garaikidearen eta esperimentalaren aldekoa izan dela.\nOporraldia mintzagai duten hamalau ipuinek osatzen dute liburua. Hala ere, narraziook oporren inguruko topikoak suntsitzen dituzte, ederto suntsitu ere, zeren itxaropenez eta asmo onez beteriko tarte desiragarriak izanda ere, alde ilun asko, zailtasunak eta nahigabeak sortzen baitituzte. Azpimarragarria da ia-ia ipuin guztiak bukatzear daudenean egoerak ustekabeko jirabira egiten duela, zorigaitzaren zantzuak iradoki nahian, nonbait. Hori dela-eta, opor zapuztuen alderdia, oporren ifrentzua baino ez digu erakusten Canoren testuak.\nHori guztia erdiesteko, tonu ironikoa baliatzen du idazleak, pertsonaia batzuekin gupidagabe agertzeraino. Horren adierazle da Ikea Crucifixion ipuineko Jota artistaren izaeraren deskribapen zorrotza. Postmodernismoaren pentsamolde likidoaren kritika ote? Safari ipuinean, berriz, kooperatibista-enpresaburu baten alderik ankerrena aurkezten digu, heriotzara kondenatuko baitu betiko lagun mina.\nPertsonaia eta gai ugari jorratzen dira bildumako hamalau narrazioetan. Horietan hainbat ipuinek egitura klasikoa dute: Arrokarik altuena, Ospakizuna, Maiatzaren 1eko zubia, Safaria. Beste batzuek, ostera, kutsu esperimentala dute; horren erakusle da Boing 767 puntuaziorik gabeko narrazioa.\nAskotarikoa baina bateratua, erreala eta surrealista, ederra eta krudela, idazlearen ikuspuntua. Ipuin baten izenburua, berak Montoiari egin zion modu beran, “lapurtuko” diogu egileari: Suedia ez da dirudiena ezta irrikaz itxaroten ditugun oporrak ere.\nCategory: Guk euskarazPor Teretxu Ocio 12 de junio de 2017 Deja un comentario\nAuthor: Teretxu Ocio\nPreviousPrevious post:Araba Euskaraz 2017 – BastidaNextNext post:Idatzizko azterketarako aholkuak


Tempranilloa baino barietate indartsuagoa da izurriteen eta gaixotasunen aurrean. Sortzen duen muztioa kolore gorri bizikoa da, garratza, aroma atsegin eta berezia duena, eta gure barietate guztien artean aromarik handiena duena da.\nErrendimendu txikikoa, ez da oso ugaria eta mahasti berean beste barietate batzuekin batera lantzen da. Lur arido eta beroetan heldutzen da, baia gutxi ematen ditu baina oso aromatizatuak, normalean urriaren bukaeran jasotzen direlarik.\nMahats-mordoek bi lepo labur eta zilindriko dituzte, baiak tamaina txikikoak dira eta borobilak, eta kolorerik gabeko pulpa edo mamia dute. Azalaren kolorea aldiz, kolore beltz ilunekoa da.\nBarietate honen inguruan gehiago jakitea interesgarria litzake, hurrengo urteetan beteko duten azaleraren handitzea dela eta.


Arrasateko Tailaginen Elkarteak 'Egurraren Lilura' erakusketa ireki du - Arrasate - Goiena.eus\nArrasateko Tailaginen Elkarteak 'Egurraren Lilura' erakusketa ireki du\nJosu Bilbao 2018-05-05 10:24\nAzken hamar urteetan landutako taila ikusgai egongo da Kulturateko klaustroan, atzo, egubakoitza, inauguratu zuten-eta ARTE taldearen erakusketa. Erakusketaren helburua elkartea bera eta tailuntza mundua ezagutzera ematea da, besteak beste.\nKulturaten, 2003an egin zuten ARTEko kideek lehen erakusketa, 2008an bigarrena, eta hamar urte geroago, hirugarrena, Egurraren Lilura izenpean.\n"Arrasateko herriari elkartean zer egiten dugun erakustea da helburua, ze maila daukagun eta jendea animatu dadin gure elkartera hurbildu eta tailuntza mundua barrutik ezagutzera", azpimarratu zuen Imanol Barrenetxea-Arando ARTE elkarteko kideak.\nErakusketaren izenaren gainean, lilura hitza azpimarratu nahi izan dutela aipatu zuen Barrenetxea-Arandok: "Egurra beti ikusten dugu altzarietan, hormetan edo zuhaitzetan. Gu harago goaz, eta beste lilura bat ematen diogu egurrari. Azken finean, lilura egurrean dago. Egin behar den bakarra da soberan dagoena kendu".


Kalitatezko sistema publikoa lortzeko fiskalitate egokia aldarrikatu du Pinedok | EA - Eusko Alkartasuna\nHasiera » Albisteak » Kalitatezko sistema publikoa lortzeko fiskalitate egokia aldarrikatu du Pinedok\nKalitatezko sistema publikoa lortzeko fiskalitate egokia aldarrikatu du Pinedok\nArgitaratua honek egina: Prentsa Bulegoa data Eka 13, 2019 honetan: Albisteak, Berriak\n“Zerbitzu publikorik onenak, guztiok nahi dugun osasungintza, izateko behar diren baliabide ekonomikoak izatea Gobernuaren betebeharra da. Eta hori, zerga sistemaren bidez lortzen da”, aldarrikatu du gaur Leire Pinedok Eusko Legebiltzarrean. Amancio Ortega, Inditexeko jabe dirudunak Osakidetzari egindako dohaintza eskertzea proposatzen zuen PPren proposamena eztabaidatu da gaur. Azkenean popularrek, EAJk eta PSEk “minbiziaren aurkako borrokan aurrera egiten jarraitzeko helburua laguntzea erabakitzen duten” pertsonei eskerron generikoa onartu dute.\nOsasun sistema publikoari egin ahal zaion dohaintza guztiekin ados agertu da Pinedo, baina eztabaida “ereduen artekoa da, zerbitzu publikoak eta horien finantziazioari buruzkoa”. EH Bilduren ustez, esan du legebiltzarkideak, “kalitatezko zerbitzuak eta gizarte justizian oinarritutako sistema publikoa finantzatzeko zerga sistema egokia, justua, progresiboa eta birbanatzailea behar da”.\nPinedok azaldu duenez, iaz 1.400 milioi euro lortu zituen Inditex-ek dibidenduetan bakarrik, eta ez du Ondare Zergarik ordaindu. Zerga sistemaren garrantzia argi geratzen da: “Nafarroan 46,8 milioi euro ordainduko lituzke eta, EAEn, Gipuzkoan adibidez, Fortuna Handien Zerga mantendu balitz, ia 94. Egin duen dohaintza ez da 20 milioietara iristen”.\nBestetik, Urkullu lehendakaria Ortega Fundazioaren ordezkariekin argazkia egitea beharrezkoa zen galdetu du Pinedok, “fundazioaren atzean dagoen marka komertzialari publizitate kanpaina itzela eginez”.


Wikipedia Eguna, Handia, Gogoetaren Plaza, Ze esatek!, Eider Rodriguez, Errementari, 'Omentzetik ereitera' ekitaldia... abenduaren 8ko osagai nagusiak - 54. Durangoko Azoka - Kulturaren Plaza\nWikipedia Eguna, Handia, Gogoetaren Plaza, Ze esatek!, Eider Rodriguez, Errementari, 'Omentzetik ereitera' ekitaldia... abenduaren 8ko osagai nagusiak\n- Urtero legez, Landako ikaslez beterik egon da Azokako Ikasle Egunean. Publiko orokorrarentzat ere ateak zabalik egon dira, eta bigarren egunez, Azoka jendez lepo egon da.\n- Abenduaren 8ak ekitaldi interesgarriz beteta egongo da, Azokako gune guztietan. Gogoetaren Plazaren lehenengo saioa ospatuko da Areto Nagusian, eta Szenatokian "Omentzerik ereitera" ekitaldia antolatuko da, Azokako Sormen Beka berria aurkezteko.\nDurangoko Azokako bigarren eguneko goiza ere kulturzalez lepo egon da. Gaur, abenduak 7, Ikasle Eguna ospatu da Sormenaren Lurraldean, eta aurreikuspenak bete egin dira: Euskal Herriko txoko guztietatik ikasleak etorri dira Azokak antolatutako tailerretan parte hartzera eta Azokako giroaz kutsatzera.\nBihar Azoka bere erdigunera helduko da, eta zortzi guneetan egitarau potoloa izango dute azokazaleentzat. Irudienean Handia eta Errementari film luzeak izango dira protagonistak. 11:00etan "Handia efektua: zerk mugitzen gaitu?" mahaingurua egongo da, ZineaSortzen atariak antolatuta. 18:00etan, 'Handia' filma ikusi ahal izango da, zuzendari eta aktoreez lagunduta. Sarrerak 5,50 euroan egongo dira salgai, eta Zugaza Zinemen webgunean eros daitezke aldez aurretik. 15:30ean Errementariren txanda helduko da. Lehen irudiak proiektatuko dira, making-offa erakutsiko da eta zuzendari eta aktoreekin hizketaldia egongo da.


“Beldur barik! Bilbao saria”, sormen musikalaren bidez genero indarkeriaren lanketa - Uriola.eus\n“Beldur barik! Bilbao saria”, sormen musikalaren bidez genero indarkeriaren lanketa\nbertonaldizkaria 2013-10-07 10:01 Bilbo\nModu didaktikoan eta sormena landuta Bilboko egoiliarrak diren 18 eta 26 urte bitarteko gazteek musikaren bidez emakumeen eta gizonen arteko berdintasunaren aldeko eta emakumeenganako indarkeriaren aurkako jarrerak eta jokaerak adieraz ditzaten; hau da, eurek sortutako kanten bidez errespetuan, berdintasunean eta erantzunkidetasunean oinarritutako mezuak transmiti ditzaten.\nSailak neska-mutilak motibatu nahi ditu, euren artean oso zabalduta dagoen sormen musikala erabiliz sentsibilizazioari begira; eta genero-indarkeriaren aurkako jarrera aktiboan inplikatzeko.\nLehiaketa honetan parte hartu nahi duten neska-mutilek banaka zein taldeka aurkez daitezke, elkarte, kolektibo edo horrelako zerbaiten gisa. Taldeka aurkeztuz gero, taldekide batek gutxienez neska izan behar du. Kanta bat aurkeztu beharko dute.\nKantek ondoren aipatzen diren alderdi bat edo beste azaldu beharko dute. Hona hemen:\nEmakumeen aurkako indarkeria mota guztiak ez onartzeko, konpromiso pertsonal eta kolektiboa.\nNesken jabekuntzari edo ahalduntzeari buruzko mezuak edo gogoetak, emakumeek biktima moduan duten iruditik aldenduta.\nMutilen matxismoaren aurkako konpromisoari buruzko mezuak.\nIndarkeriaz hitz egiterakoan, estereotipoak gainditzea. Hau da, bikotekidearengandik datorren indarkeria fisikoaz bakarrik ez hitz egitea.\nEmakumeen aurka egon daitezkeen bestelako indarkeria eta bazterketa mota guztiak erakustea.\nBenetako berdintasunean oinarritutako amodio-harremanak edo maitasun-kontuak.\nGEU BIOKen web-orrian (www.bilbao.net/geubiok) parte hartzeko dagoen orria bete beharko dute parte hartu nahi dutenek. Besteak beste, datu hauek agertuko dira: Izen-abizenak, NAN, helbidea, telefonoa, harremanetarako helbide elektronikoa, sexua, jaioteguna, adin-kategoria, banaka edo taldeka parte hartzen den, obraren izena, hizkuntza, iraupena eta edukien azalpen laburra.\nKanta grabatuta duen CD edo DVDa gutun-azal baten barruan aurkeztu beharko da azaroaren 1eko 00ak baino lehen. Parte-hartzaile bakoitzak 4 kopia aurkeztu beharko ditu epaimahaikideen artean banatzeko helbide honetara:\nBilboko Udaleko Berdintasun, Lankidetza eta Herritarren Gaietarako Saila\nVenezuela plaza 2, 4. solairua.\nSei kanta geratuko dira finalista eta epaimahaik horietatik hiru aukeratuko ditu irabazleak izateko. Hiru kanta hauek Barrutirock-en aurkeztuko dira; hau da, Euskara, Gazteria eta Kirol Sailaren musika-zirkuituan. Horrela bada, Bilboko banda eta bakarlari gazteek zuzenean obrak aurkezten dituzten bertako kontzertu-geletan aurkeztuko dira irabazleak diren hiru kantak.\nEpaimahaiak, besteak beste, kalitatea, orijinaltasuna eta eszenaratzeko modua baloratuko ditu, baita euskara hizkuntza nagusia izatea ere. Zenbait hizkuntza konbina daitezke; beti ere, euskarara edo gaztelaniara horien itzulpena egin eta itzulpen hori aurkeztuta.


Ateoa naiz, eta zer? | Faroa\n← 2010ean irakurritako liburuak\nKindle bat erosi dut →\nAteoa naiz, eta zer?\nData: 2011(e)ko urtarrilaren 11a Egilea: Joxe Aranzabal\nBai, ateoa naiz. Baina ez larritu, ni txikitan izutzen nintzen bezala, ateo hitza entzuten nuen aldiro. Orduan bai abadeek eta baita nire inguruko liburuek ere hondamendirik gorriena iragartzen zuten ateoentzat. Denborarekin baina, asko irakurrita eta erlijioek zelan egiten duten lan ikusita, iritsi naiz ondorio horretara, alegia, mundua esplikatzeko ez dela ezein jainkoren premiarik, eta hiltzen naizenean hortxe amaituko dela nire ibilbidea.\n“Minbizi” hitzak oraindik ere ikara eragiten badigu, are eta gehiago eragiten du “ateo” esateak, bi mila urtez elizak esan digu-eta ateoek perbertsiorik handienen jabe direla eta erabat kondenatuta daudela. Gaur egun ere, AEBetan adibidez, jendea ez da fidatzen ateoez. Richard Dawkins zientzialariak El espejismo de Dios liburuan dioen legez, 1999an Gallup etxeak galdeketa bat egin zuen estatubatuarren artean, bertan galdetuta ea botoa aldatuz gero, berau emango lioketen era honetako pertsona kualifikatu bati (15. or.):\nEmakumea (%95ek, baietz)\nKatoliko erromatarra (%94)\nZenbat ateo inguruan?\nJende dezente ezagutzen dut praktikan ateo dena, baina, honengatik edo hargatik, agerian adierazi ez duena. Aldiz, jende gutxi ezagutzen dut inguruan bere burua ateotzat jo duena era publikoan, gehienak blogariak. Pako Aristi da horietakok bat, “Euskal Herriko organojole ateo bakarra”, bere hitzetan. Mikel Hernandez Abaitua ere multzo horretan sartzen da, Azukre xehea gatz larria liburuan berak aitortzen duen legez, kontatzen duenean zelan, karrera amaitu berritan, Deustuko Unibertsitateak lana eskaini zion Donostiako campusean irakasteko:\nNi bezalako ateo batentzat ez zitzaidan batere egokia jesuiten menpe lan egitea, eta epe luzera pentsatu nuen batxilergo institutu batean beti egongo nintzela hobeto. (70-71 orr.)\nIrakurle estimatua, ikusten duzunez, ni ere armairutik irten berri naiz, eta orain badakizu ateoa naizela. Hala ere, espero dut aurrerantzean ere zure konfiantza izatea. Blog hau beti izango duzu irekita.\nKategoria: Sailkatugabeak Etiketak ateismoa, erlijioa. Gorde lotura.\n5 Responses to Ateoa naiz, eta zer?\n2011(e)ko urtarrilaren 11a 13:13\nAteoak gara, zer bestela? Ezinbestean naiz ni ateo, natural-natural.\nKasualitatez, gai honetaz blogeko azken mezuan, lagun baten heriotzean.\n2011(e)ko urtarrilaren 12a 9:22\nRichard Dawkins Fundazioaren webgunean, arima elikatzeko albiste eta iritzi interesgarriak beti.\nAteo euskaldunok antolatu behar bagenu, aurtengo udan motibo bat: Gipuzkoan 14.000 katolikori eman behar omen zaio aterbe abuztuan astebetez. Gero doaz Madrilera Ratzingerrekin ekitaldi integrista batean parte hartzera. Nik diot: diru publikoarekin, ez!\negilea: Mikel Belasko\n2011(e)ko urtarrilaren 12a 21:52\nBistan da bakarrik eta bakarka ibiltzegatik datorkiola ateo hitzari darion ospe txarra. Artaldetik kanpora dabilen ardi beltzaren irudia aproposa litzatek. Baina, bestalde, ateoen batze positiboak ba al du zentzurik?\n2011(e)ko urtarrilaren 13a 13:40\nHitz beldurgarriari aurpegiak jartze hutsak lagundu egingo du jende askoren beldurra uxatzen, batez ere aurpegi horiek ezagunak eta normalak baldin badira. Fase hori izango da ateoak bistaratzea. Nik uste dut fase horretan gaudela.\nBeste fase bat litzateke ateoak antolatzea, eta hor, orain behintzat, eszeptiko samarra naiz.\n2011(e)ko urtarrilaren 16a 15:32\nHona hemen oraindik armairutik atera ez den beste ateo baten post-a, antza denez.\nJaso berria eta hiri heuri zuzendua, Joxe.


Hemen da 24 Ordu Digitalean film laburren rallya!Euskal pantailaren gunea\nElorrioko Arriola Antzokiak 24 Ordu Digitalean lehiaketa antolatu du hamabigarrenez\nMultimedia alorra gustuko dutenei formula eta deialdi berriak eskaintzea helburu du 24 Ordu Digitalean film laburren erakusketa eta rallyak. Elorrioko Arriola Antzokiak antolatutako ekimena da, eta hamabigarren edizioa azaroaren 3tik 4ra luzatuko da. Izena emateko epea zabalik da jada.\nAzaroaren 3an, arratsaldeko 17:00etan, Arriola Antzokian bertan jakinaraziko dituzte antolatzaileek aurtengo lehiaketaren oinarriak. Parte hartzaileek, beraz, esaldi, objektu eta gai zehatz bat erakutsi beharko dute 24 orduan osatu beharko duten film laburrean, eta egindako lana azaroaren 4an, ordu berean, entregatu beharko dute.\nTalde bakoitzak nahi duen moduan antolatu ahal izango du lana, baina produktua editatuta eta galdatutako formatuan aurkeztu beharko du epea amaitu aurretik.\nHala, azaroaren 4an bertan, iluntzeko 22:00etan, eskainiko dituzte film guztiak, eta epaimahaiak hiru sari banatuko ditu: 700 euroko lehen saria, eta 500 euroko bi sari, finalistentzat.\nDeialdian izena emateko, edota zalantzak argitzeko, 24ordu@arriolaka.com helbidera idatzi besterik ez da egin behar. Oro har Durangaldetik etorritako taldeek hartzen dute parte, baina deialdia irekia da, eta interesa duen edonor aurkez daiteke. Honenbestez, animatu eta hartu parte 24 Ordu Digitalean film laburren rallyan!\nVI. Urrezko Pertxa film laburren rallya martxan da!\nDeialdiak Filmak euskaraz Grabatzea - Filmatzea\n24 ordu digitalean Arriola Antzokia Elorrio Film Laburrak Rallya\nEmakumeak izango dira protagonista Bilbao Mendi Film Festivalaren 10. ekitaldian\nKritika: ‘The Love Witch’


hodei guztien gainetik...: Soum Couy (2315m), Arlas (2044m)\nSoum Couy (2315m), Arlas (2044m)\nIRTEERA: Arette-La Pierre Saint Martin eski estazioa\nZAILTASUNA: Errexa (F). Berez mendi hauek elurrik gabe igotzeak ez dauka aparteko zailtasunik. Guk ordea elur oso gogorrarekin igo genituen eta Soum Couyko azken zatian larri ibili ginen, kranpoiak kotxean utzi genituelako.\n- Arette-Soum Couy: 1 ordu eta 45 minutu\n- Arette-Arlas: 45 minutu\nNOLA IRITSI: Iruñeatik Izabaraino joan eta hemendik iparraldera doan errepidea hartu San Martingo Harriko leporaino. Lepoaren bertze aldera kilometro gutxi batzuk jaitsi eta eski estazioa ikusiko dugu. Lepoko errepidea itxita balego, Arette herritik gora igotzen den errepidea hartu behar da, Baretous bailaran barrena.\nGabonetako oporretan, jadanik Saioara hiru bat igoera eginda genituelarik, Pirinioetara irteera txiki bat egitea pentsatu genuen, elur gehixeago harrapatzeko. Hasiera batean Lakora mendia ginen igotzekoak.\nHala ba, plana egin eta abenduaren 28 goizean goiz abiatu ginen Izaba aldera. Izabatik gora errepidean igotzen hasita, ohartu ginen mendien hego aurpegiak ez zeudela eskiatzeko moduan. Kaka zaharra! Beraz, San Martingo Harriko leporaino igo eta iparraldean probatzea erabaki genuen.\nIpar aurpegian ere afera beltz, txuri baino gehiago. Hala ere, han egonik, behintzat eski pistetatik gora bueltatxo bat ematea bururatu zitzaigun\nAutoa eski estazioko aparkaleku erraldoiean utzi eta gauzak prestatuta goraka abiatu ginen estazioko eraikuntzak atzean utzita.\n0h 00min: Arette-La Pierre Saint Martin eski estazioa (1628m)\nLes Sapins pistatik gora igotzen hasi ginen eta hau bukatzean Boulevard des Pyrenees pista urdin luzea hartu genuen. Intentzioa, hemendik bukaeraraino igotzea zen, Soum Couy menditik hurbil bukatzen baita, eta han erabakitzea mendia igo edo ez. Igoera historia askorik gabea, gu goraka tontoak bezala eta bertze guztiak a toda letxe beheraka. Arlas mendia gure eskuinean utzi genuen.\nEta aurrean gure helburua ikusten hasi ginen. Bere eskuinean, beti bezain eder, Auñamendi edo Anie.\n1h 05min: Soum Couy teleahulkiaren bukaera (2153m)\nHala, ttipi-ttapa pistaren bukaerara iritsi ginen. Gailurrak ez zirudien urruti, baina elurra ere ez zegoen nahi bezainbertze. Hala ere, gora igotzea erabaki genuen. Jende uholdeak atzean utzi eta elur malda izoztuetan gora abiatu ginen. Malda tente bat ahal genuen bezala igo eta sasigailur batera ailegatu ginen. Malda igotzen argazkian...\nSasigailurrean jadanik bakarrik, bista ederretaz gozatzen hasi ginen. Midi d'Ossau ahalguztiduna tartean.\nHala ere, dena ez zen ona, eta igoerako azken zatiak itxura hau erakusten zuen... Elur gutxi benetan.\nBeraz, eskiak kendu eta oinez egin genuen gora. Elurra gogor zegoen, eta materiala faltan botatzen hasi ginen. Hala ere, gailurra hurbil zegoen eta arriskutsuegia ere ez denez tokia, goraka segitu genuen. Ertzera ailegatzean Auñamendi agertu zitzaigun begien aurrean.\nErtz polit hau zeharkatzea baino ez zen gelditzen gailurrerako..\n1h 45min: Soum Couy (2315m)\nEski estazioaren ingurua eta Arlas mendia gailurretik.\nArlas eta Larra gailurretik, elur gutxi mendian.\nAuñamendiko tontorra, gainean jendea dagoela.\nGailurrean gutxi egon ginen eta berriro sasigailurrera bueltatu ginen. Beherakoan kontu handiz jaitsi ginen. Nahiko gaizki zegoen egia erran eta eskiko botekin ibiltzea ez da oso erosoa. Sasigailurrean, foka-larruak kendu eta BEHERA!\nHasieran menditik eta gero eski pistetatik segidan jaitsi ginen eski estazioraino. Autoan lasai bazkaldu eta arratsaldea pasatzeko jendeari forfaitak eskatzea erabaki genuen. Hala ere, goiz zen oraindik eta jendea ez zihoan etxera. Beraz, digestioa egiteko berriro fokak jarri eta Arlasera abiatu ginen Gypaete pista gorrian barrena.\n0h 45min (Eski estaziotik): Arlas (2044m)\nEta horrela eguneko bigarren gailurra egin genuen. Hau ere Auñamendiren itzaletan.\nEguna azken orduetan...\nIxidro eta Txomin gailurrera ailegatzen.\nPuntu honetan eski pistara bueltatu ginen. Noski azken zatia eskirik gabe egin behar izan genuen. Arlasetik jaitsi eta gero, forfait batzuk lortu genituen eta ordubete inguruan pistetan bueltaka ibili ginen egune bukatzeko.\nEgilea: Estebe ordua: 08:12\nEtiketak: Arlas (2044m), Soum Couy (2315m)


Euskararen eguna: Ezagutzen dituzu euskaldun ezagunak? | DeustoCampus San Sebastián\nEuskararen eguna: Ezagutzen dituzu euskaldun ezagunak?\nEuskararen eguna ospatzeko, bihar abenduak 2, Hikuntza Zentroak eta Deusto Campus-ek ekintza ezberdinak antolatu ditu kanpusean\nEgun osoan zehar parte hartu daitekeen bi ekintza daude; alde batetik, txalaparta eta beste alde batetik, kafetegiko lehiaketa. Txalaparta bat jarriko dugu patioan eta edonork jotzeko aukera izango du Peio Arnaez-ekin batera, Deusto Campus kulturako arduraduna. Beste alde batetik, lehiaketa bat antolatu dugu kafetegian: ezagutzen dituzu euskaldun ezagunak?\nEuskaldunak diren pertsonai ospetsuen argazkiak jarriko ditugu kafetegiko paretan, eta horien ondoan beraien izen abizenak eta lanbidea. Ikasleen lana pertsonai hauen argazkiak beren lanbide eta izenarekin lotzea izango da. Zuzen erantzuten duen parte-hartzaileen artean Su Ta Gar taldearen disko berria zozketatuko da.\n10.30tan Amaia Agirre eta Bñat Gaztelumendirekin bertso saio batez gozatuko dugu kafetegian, 13.30tan Mateo Ricci Eraikineko Gela Digitalean Miren Aperribay-en eskutik “Euskarazko filem ibilidea nazioartean” izeneko hitzaldi bat egingo du, eta azkenik, Urko Menaiak kontzertu bat emango du kafetegian 14.00tan.\nEguna gurekin ospatzea espero dugu!\nDeusto Campus Donostia 1 December, 2016 Sin categoría Iruzkinik ez\n← Zer-nolako etorkizuna… zer-nolako ongizatea lortzeko?\nDespedida Extranjeros →


Global Graphene Call, grafenoarekin zerikusia duten enpresa-ideiak | CIC nanoGUNE\n“Grafenoari buruzko ezagutza handia dago gure lurraldean, hein handi batean nanoGUNE eta Grapheneari esker. Material horri lotutako ekosistema bat eraikitzen jakin dugu eta Euskal Herria arlo horretako munduko liderren artean kokatu dugu. Horrenbestez, grafenoaren inguruko ekimen berri honekin ekimen berritzaile berriak erakarri nahi ditugu —enpresa-proiektuak edo produktu-garapenak—, grafenoaren alorrean sortu dugun ekosistema aberasten jarraituko dutenak Euskal Herrian”, adierazi du Jose María Pitarke nanoGUNEko zuzendari nagusiak.\nJesús de la Fuente Grapheneko zuzendari exekutiboak grafenoa erabiliz aplikazioren bat garatu nahi duten ekintzaileei laguntzeko ilusioa du. “Grafenoaren sintesian eta material aurreratuen komertzializazioan dugun esperientzia eskain dezakegu. Grafenoan oinarritutako gailu edo teknologia bat abiaraztea erronka berritzaile handia da, baina denbora asko behar du garatzeko eta inbertitzeko. Horregatik, deialdi hau aukera bikaina da material horietan oinarritutako aplikazioren bat errealitate bihurtu nahi duen pertsona edo talde batentzat”, erantsi du.\nLehenengo aldia da nanoGUNE eta Graphenea BerriUp-ekin elkartzen direla deialdi berria antolatzeko. “Gure lurraldera negozio-eredu, proiektu edo startup berriak erakartzen laguntzeko modu bat dela uste dugu, azeleragailu gisa sektorearentzat ona dela uste baitugu”, nabarmendu du Patricia Casado BerriUp-eko zuzendariak.\nHiru erakundeek bat egiten dute ekimen-mota horiei eskaintzeko asko dutela esaterakoan: BerriUp-ek eskaintzen duen azelerazio-metodologia, Grapheneak eskaintzen duen grafeno-produktuen sorta, eta nanoGUNEk duen azpiegitura eta puntako ekipamendua. “Konbinazio horrek gure lurraldera proiektu berriak bultzatzeko eta erakartzeko osagai guztiak dituela uste dugu”, ondorioztatu dute.\nParte-hartzaileek beren proiektuak eta egiazkoak aurkeztu beharko dituzte, eta parte hartzeko beharrezkoa da proiektua osorik erregistratzea horretarako prestatutako inprimakian. 2020ko apirilaren 26ra arteko epea dago proiektuak bidaltzeko.\nHautatutako finalistek azelerazio pertsonalizatuko programa bat izango dute BerriUp-en egoitzan, 2020ko ekainetik abuztura bitartean. Halaber, Graphenea materiala eskuratzeko eta nanoGUNEren ekipamendu zientifikoa erabiltzeko aukera izango dute.


Gurasoengan euskararen erabilera areagotzeko ekimena martxan da - Eskoriatza - Goiena.eus\nGurasoengan euskararen erabilera areagotzeko ekimena martxan da\nImanol Beloki 2019-01-21 11:41\nIratxe Arrese, Berbalagunak taldeko koordinatzailea, Gurasolagunak ekimeneko kartelarekin.\n0 eta 12 urte artean dituzten haurren gurasoentzat sortu berri dute Gurasolagunak izeneko ekimena Berbalagunak egitasmoko kideek, eta dagoeneko eman daiteke izena. Helburua da euskara modu natural eta erosoan erabiltzea.\nUrte berriarekin batera, Berbalagunak egitasmoko antolatzaileak guraso berbalagun talde bat sortu guran ari dira. Hori horrela, Gurasolagunak ekimena sortu dute, gurasoen artean euskararen erabilera areagotzeko. Urtarrilean hasiko da martxan eta bi modalitate izango ditu: batetik, A modalitatean, euskaraz hitz egiteko ohitura dutenak eta ohiturarik ez dutenak batuko dira, euskaraz hitz egiteko; bestetik, B modalitatean, ahobizi izango diren gurasoak eta belarriprest izango diren gurasoak elkartuko dira. Elkarrizketak euskaraz edo ele bitan izango dira.\n0 eta 12 urte bitarteko haurren gurasoak batuko dira, eta guraso taldeak haurrekin batera elkartuko dira. Gurasoak, euren kabuz, haur barik batzeko aukera ere badago –haurrak aisialdiko ekintzetan dauden bitartean, esaterako–, astean ordubeteko saioak izango dira, elkartzeko eguna eta ordua norberak aukeratuko du eta horren araberako taldeak sortuko dira.\nEkimenaren helburua honako hau dela adierazi dute antolatzaileek: "Bi hizkuntza ofizial izateko zortea daukagu. Hizkuntza modu natural eta erosoan erabiltzea onuragarria da edozeinentzat, baita geure semealabentzat ere. Beraz, eurak hiztun oso izatea nahi badugu, gurasoon ardura da euren eredu izatea". Hori horrela, esperientziara batzera animatu nahi dituzte herritarrak: "Benetan animatzen zaituztegu egitasmo hauetan parte hartzera, orain arte Berbalagunak taldeetan parte hartzen dugunontzat oso esperientzia aberasgarria baita".\nIzen-ematea, hainbat bidetatik\nIzena emateko, 0 eta 12 urte bitarteko haurren gurasoei eskutitz bat bidaliko zaie, eta Eskoriatzan zehar kartelak jarriko dituzte. Hala, izena eman daiteke 661 74 63 76 telefono zenbakira deituta edo whatsapp-a bidalita edo berbalagunak@ gmail.com helbidera idatzita. Bide horiez gain, karteletan QR bat ere jarriko dute, formulario batera bideratuko duena.\nBerbalagunak, astean hirutan\nBerbalagunak egitasmoak hiru talde ditu, eta egun hauetan batzen dira: eguaztenetan, 19:00etatik 20:00etara; eguenetan 19:00etatik 20:30era, honako hau pintxo-pote taldea da; eta egubakoitzetan, 17:00etatik 18:00etara bitartean, kafe-tertulia taldea. Hala, talde horietan parte hartzekoa aukera ere badago, urte osoan zehar zabalik dago.


4.8. XVIII. mendeko gipuzkeraren azentua (Larramendi-ren arauera).\nAita Larramendi-ren obraren bitartez egin daitekeen gipuzkera zaharraren deskribaketa, ezinbestean ahula eta zalantzaz betea bada ere (besteak beste, orduan ere, gaur bezala, gipuzkerak azpi-euskalki desberdinak zituelako), euskalari ospatsuaren lana aztertzea bidezko iruditzen zaigu; batez ere, aldez edo moldez, bere jaiotza-hizkeraren azentu-ikerketa sistematikoa egiten lehendabiziko euskal hizkuntzalaria izan delako.\nHots, hori guztia haren irudimen berotik jalgia dela pentsatzea, zorakeria litzateke.\nHain zuzen ere: denak adierazten du, baita azentuari buruzko haren datuek ere, A. Larramendik euskara oso sakonki ezagutzen zuela.\nBeste alde batetik, azentuketa grafikoa erabili zuen bere euskal izkribuetan: Diccionario Trilingueko esaldi luzeetan eta hiztegi pasarteetan ez-ezik, Euscaldunai osasuna deritzon testuan ere (CXCII eta hurr.), Mayans-en aurkako Agiri sutsuan, azentu grafikoa erabili zuen.\nOrdenakide eta adiskide zeukan Aita S. Mendiburu-rentzat prestatu zuen hitzaurrean ere (Jesusen bihotzaren devocioa izeneko liburuarekin batera argitaratua) azentua markaturik dator.\n4.8.1. Nahi baino lehenago egin ditzagun ohar batzu izkribu horietaz; ondoko lerroetan ere oinarritzat hartuko baititugu.\n4.8.1.1.DTko azentu grafiko hori (guk zehazki ikertzeko aukera izan dugun bakarra: Pío de Zuazua-rena, 1853-koa), izugarri aldakorra da; eta nekez balia daiteke orain dela bi mendeko gipuzkeraren azentua zehazki eta osoki aztertzeko.\nZenbait orrialdetan maiztasun handitan dator delako azentu grafiko hori. Egia da.\nBaina segituan, ondoko kapituluetan, azentu horren aztarnarik ez dago.\nSeguru aski, lanaren argitaraketa bere gain hartu zuen inprimategiaren lepora bota daitezke irregulartasun horiek; huts tekniko gisa, alegia.\nHautematen diren huts horietako batzu, hain zuzen, guztiz adierazgarriak dira, ikusiko dugunez; eta Josu-lagun jakintsuaren ideiak mugatzeko balio dezakete.


Aldaera demografikoen eta lan merkatuaren etorkizuna Nafarroako Foru Erkidegoan - Sala de prensa Laboral Kutxa\nAldaera demografikoen eta lan merkatuaren etorkizuna Nafarroako Foru Erkidegoan\nLan honetan Nafarroako Foru Erkidegoko populazioaren, lanean ari diren herritarren eta pentsioen 2006-2060 arterako aurreikuspena jaso da. Horretarako, aldaera demografikoen (jaiotza-tasa, hilkortasuna eta immigrazioa) garapenari buruzko hainbat hipotesi hartu dira kontuan, baita lan merkatuarekin (jarduera-tasak, lanbidea eta erretiroa hartzeko adina) eta ekonomiarekin (BPG eta laneko produktibitatea) zerikusia duten beste batzuk ere.\nBiztanleriari dagokionez, hipotesi hauetan oinarritzen da aurreikuspena:\n–\tUgalkortasun-indize sintetikoak gora egingo du pixkanaka egungo baliotik (1,398) eta ordezkapen-indizetik gertu geratuko da (1,86) 2050ean. 2060ra arte eutsiko dio balio horri.\n–\tHilkortasun-tasak maila bertsuan murriztuko dira datozen 54 urteetan, %35 sexu- eta adin-talde guztietan (ondorioz, jaiotzean bizi-itxaropena 86,3 urtekoa izango da 2060an).\n–\tUrteko immigrazio gordina %65 murriztuko da egungo balioarekin alderatuta, 2010 eta 2020 urteen artean batez ere.\nJoera hori gauzatzen bada, Foru Erkidegoko guztizko biztanleria handitu egingo da, 270.000 biztanle inguru (2006an 605.876 biztanle izatetik, 875.770 izatera pasatuko da 2060an). Jaiotza- eta hilkortasun-tasa egungo mailan gelditzen badira, berriz, eta immigraziorik ez badago, behera egingo luke biztanle kopuruak (428.862 biztanle izango lirateke 2060an; hasierako kopurutik 177.000 biztanle gutxiago beraz).\nBiztanleriaren aurreikuspen hori abiapuntu hartuta egin zen enplegu aurreikuspena, eta jarduera- eta lanbide-tasek nahiz erretiroa hartzeko adinak izango duten joerari buruzko hainbat hipotesi proposatu ziren. Aztertutako egoera guztietatik hipotesi hauek oinarri dituena da zentzuzkoena:\n–\tLangabezia-tasak %36 egingo du behera 2006-2060 artean (lan egiteko adina duten biztanle-talde guztietan).\n–\tLanbide-tasak egungo mailari eutsiko dio.\n–\tErretiroa hartzeko batez besteko adina atzeratu egingo da pixkanaka, 70 urtera arte 2010 eta 2040 artean.\nAldaera demografikoen garapen baikor samarra kontuan hartuz (biztanleria arestian aipatu dugun moduan haziko litzateke, 270.000 lagun inguru) eta langabeziak behera egingo balu lanean dauden biztanleen kopuruak gora egingo luke 100.000 pertsona inguru (%25 inguru hasierako kopurutik).\nBiztanleriari eta enpleguari buruz aipaturiko aurreikuspenak kontuan hartuta, pentsioen aurreikuspena egin zen (kotizaziopekoak, hau da, zurztasun, ezintasun, alarguntasun eta erretiro-pentsioa) aipaturiko eperako. Atal honetan zailagoa izan zen kalkuluak egitea, oinarrizko hipotesiak azaltzea erraza izan arren: aztergai dugun epean estu lotuta egongo dira pentsio bakoitzaren kopurua eta erreferentzia gisa hartzen diren aldaera garrantzitsuak (64 urtetik gorako pertsona kopurua alarguntasun-pentsiorako, lanean dauden herritarren kopurua ezintasun-pentsiorako, etab.).\nHori guztia oinarri hartuta, litekeena da kotizaziopeko-pentsioen guztizko kopurua nabarmen gehitzea, %120 hasierako kopurutik (erretiroa hartzeko adina atzeratu egingo dela kontuan hartuta gainera: adin hori atzeratuko ez balitz, hazkundea %130ekoa izango litzateke).\nAldaera demografikoen joera horrek eragin nabarmena izango du menpekotasun-ratioen garapenean (lan egiteko adinean dagoen pertsona bakoitzeko langabe kopurua adierazten dute), eta nabarmen egingo dute gora, baita %97 baino gehiago ere epe amaieran, egungoarekin alderatuz; horrek eta enpleguan izango den garapenak bidea ematen dute, egungo estaldura-sistemaren bideragarritasunari buruzko zenbait ondorio ateratzeko. Lanean hainbat egoera aztertu dira, produktibitate-tasek, BPGak eta sistemaren emankortasunak izan dezaketen garapenaren arabera (batez besteko pentsioaren eta soldataren arteko zatidura).\nLortutako emaitzen arabera, gogoeta labur hauek jaso ditugu, arlo honetan azken urteetan egin diren lanen ondorioekin bat datozenak:\n–\tEgungo joera demografikoek erakusten dute biztanleria zahartu egingo dela, baita Nafarroako Foru Erkidegoan ere.\n–\tForu Erkidegoko egungo jaiotza-tasaren arabera, eta epe luzean maila horri eutsiz nolako ondorioak izango lituzkeen kontuan hartuz, ezinbestekoa da jaiotza-tasa bultzatzeko neurriak hartzea.\n–\tImmigrazioa bereziki eta gertutik zaindu behar da. Biztanleria zahartzearen ondorio negatiboak nabarmen okertuko lirateke migrazio-mugimendurik egongo ez balitz, biztanleria dinamiko eta gaztea izaten laguntzen duelako eta hori lagungarria delako aipaturiko zenbait arazori aurre egiteko.\n–\tGarrantzitsua da halaber ahal den neurrian familia eta lana bateratzen laguntzea, eta noski, baita sexuen arteko berdintasunaren aldeko politika oro ere, jarduera-tarte handiagoa duten biztanle-taldeetan jarduera handitzeko.\n–\tNolanahi ere, eta inolaz ere ezkorrak ez diren egoeretan, neurriak hartu beharko dira etorkizuneko pentsiodunentzat estaldura egokia bermatzeko. Ondorioz, gerta liteke herritarren aldekoak ez diren neurriak hartu behar izatea, baina sistema epe luzean bideragarri izateko ezinbestekoak. Ildo horretan, aztertu egin beharko litzateke erretiroa hartzeko legezko adina atzeratzeko prozesu bat hastea.\nAurreko guztiaren laburpen gisa esan genezake aldaeren garapena nahiko baikorra (baina egingarria) izango dela kontuan hartuz, posible dela egungo estaldura-sistemari eustea; hala ere, jaiotza-tasa bultzatzeko eta etorkinei gizarteratzen laguntzeko neurriak jarri beharko dira indarrean. Baita jarduera-tasak hobetzeko eta erretiroa hartzeko egungo adina atzeratzeko neurriak ere. Hori guztia kontuan hartuz, ez dirudi egungo emankortasun-mailari eutsi ahal izango zaionik (batez besteko pentsioaren eta soldataren arteko lotura), lanean ari diren biztanleek ahalegin handia egiten ez badute behintzat; baina hori ez da bateragarria Toledoko Hitzarmenean proposatutako emankortasun-mailekin (pentsioak soilik BPGren arabera handitzea onartu zuen; “%0ko emankortasuna” esaten diogu horri).